ועדת הכלכלה, כנסת 25, פרוטוקול מספר 205, 2023-09-05 00:00

דוד ביטן: שלום לכולם, אני מתכבד לפתוח את הישיבה בנושא הצעת חוק התקשורת (בזק ושידורים) (תיקון מס' 76) (הגבלות מוסכמות על שירות תקשורת וציוד תקשורת), התשפ"ב–2022 של חברי הכנסת ינון אזולאי, אוריאל בוסו, יוסף טייב, עופר כסיף, ישראל אייכלר, אופיר כץ, משה גפני, מיכאל מרדכי ביטון

דוד ביטן:  בחוק הזה, לפי בקשה שלי, היועץ המשפטי של הוועדה נכנס לעניין, גם בגלל בג"ץ שהוגש בעניין וגם בגלל שחשבתי שהחוק הזה צריך בדיקה הדוקה יותר של הייעוץ המשפטי

איתי עצמון: אנחנו עושים בדיקה הדוקה לכל הצעות החוק

גלעד קריב: וכתוצאה מהבדיקה יצא נוסח מחמיר יותר ובעייתי

דוד ביטן: תמיד בודקים, אבל כאן ביקשתי בדיקה עוד לפני שמתחילים לדון בחוק

דוד ביטן:  נפתח עם היועץ המשפטי, בבקשה

איתי עצמון: כפי שאמר יושב-ראש הוועדה, על גבי הנוסח של הצעת החוק שעבר בקריאה ראשונה הוספנו לא מעט תיקונים ושינויים, שנעשו בתיאום

איתי עצמון:  על כל שינוי הוספנו בצהוב, לצד הטקסט, בנוסח שהופץ ב-15 באוגוסט, הסבר מתומצת לגבי כל תיקון

איתי עצמון:       באופן כללי יתווסף סעיף חדש בחוק התקשורת (בזק ושידורים), סעיף 51ג1 שעניינו בקשת מנוי להגביל שירות בזק ציוד קצה רט"ן וציוד תקשורת

איתי עצמון:  ציוד קצה רט"ן אלה המכשירים, בעיקר מכשירי הסלולר שאנחנו מכירים

איתי עצמון:  ציוד תקשורת בעיקר מדובר על סים, כרטיס חכם

איתי עצמון:       המודל הוא שמנוי או קבוצת מנויים רשאים לבקש מחברות התקשורת לקבל שירות בזק או מקבץ של כמה שירותים בכפוף להגבלות או חסימות שונות שמפורטות בסעיף קטן (ב)

איתי עצמון:  בין היתר הם רשאים גם לבקש שההגבלות או החסימות האלה יהיו בכפוף לתביעה של יחיד או תאגיד מסוים שהם ציינו בבקשה שלהם

איתי עצמון:      בסעיף קטן (ב) יש פירוט של סוגי ההגבלות או החסימות השונות

איתי עצמון:  בסעיף קטן (ג) ייחדנו סעיף לבקשה של מנוי או קבוצת מנויים לבקש הגבלות או חסימות לציוד קצה רט"ן

איתי עצמון:  הבקשות כאן הן לא רק מחברות התקשורת אלא גם ממי שעוסק בסחר בציוד, כלומר אדם שנכנס לחנות תקשורת ומבקש לרכוש מכשיר שחלות עליו הגבלות, למשל מכשיר שלא ניתן לגלוש בו באינטרנט

איתי עצמון:       לאחר מכן הוספנו עוד סעיפים קטנים שנוגעים למה רואים כבקשה מפורשת, או בקשה להגבלות או חסימות, שבעצם מי שרכש את אותה חבילה או אותו סל שירותי בזק, קראנו לזה סל שירותים ייעודי, ציוד קצה רט"ן או ציוד תקשורת, שיש לגביו הגבלות או חסימות, רואים אותו כאילו הוא ביקש ובלבד שתהיה חובת ידוע של המנוי או קבוצת המנויים, זה דבר חשוב שהוספנו

איתי עצמון:  אנחנו מניחים שברוב רובם של המקרים, אדם שקונה מכשיר כשר יודע בדיוק מה הוא קונה, כלומר אין כאן הפתעה גדולה

איתי עצמון:  אבל בכל זאת היה לנו חשוב לכתוב שיש חובת יידוע

איתי עצמון:       אגיד שהחוק מנוסח באופן ניטרלי, החוק אינו מכוון רק לנושא של התוכניות הכשרות, הוא בעצם הרחבה משמעותית של סעיף שקיים היום בחוק התקשורת, סעיף 51ג', שגם הוא נוגע לחריג, לאיסור הגבלה או חסימה

איתי עצמון:  גם הסעיף היום מנוסח באופן ניטרלי וכך גם השתדלנו לעשות בנוסח הצעת החוק הזאת

איתי עצמון:      לגבי האיזונים להסדר המוצע, יש כאן חריגים

איתי עצמון:  בסעיף קטן (ו) קבענו שספק מורשה, שזו חברת התקשורת, לא יאפשר חסימה גורפת של חיוג לספק מורשה אחר

איתי עצמון:  לא יאפשר חסימת חיוג למספרי טלפון מקוצרים ארציים בעלי שלוש או ארבע ספרות וכן למספרי טלפון שהוקצו למדינה או מוסדותיה, שלגביהם נקבע ברישיון או בתקנות ההיתר הכללי כי חל איסור על חסימתם

איתי עצמון:  זה בעצם נועד לתת מענה להתקשרות - - -    

גלעד קריב: זאת אומרת יצטרכו פה קביעה פרו-אקטיבית

גלעד קריב:  נראה לך הגיוני מבחינת האיזונים שוועדת הרבנים תחסום יכולת להתקשר למוסדות שלטון אם הם לא מנויים ברשימה?     

איתי עצמון: ועדת הרבנים לא חוסמת

איתי עצמון:  החובה כאן היא על ספק מורשה

איתי עצמון:  אנחנו מדברים על מערכת יחסים בין מנוי או קבוצת מנויים לבין חברת התקשורת

דוד ביטן: תסתכל בתיקון, זה לא מונע

גלעד קריב: הסתכלתי בתיקון, לגבי ארבע ספרות, הבנתי, תכף נתווכח על זה

גלעד קריב:  אבל אתה אומר שאפילו שמדובר בטלפונים של רשויות שלטון, של אגפים שונים, לא אסור לחסום את כולם, רק אם יקבעו בתקנות

ינון אזולאי: אסור לחסום את כולם

איתי עצמון: יש היום הוראות בתקנות ההיתר הכללי, שאלה תקנות שחלות על כל הספקים המורשים, שקובעות איזה מספרים אסור בכלל לחסום

גלעד קריב: זה לגבי הקומות הכשרות?      

איתי עצמון: בכלל לכולם

גלעד קריב: אז אני אשאל שוב את השאלה כדי להבין את החוק, אני עוד לא מתווכח על עמדה

גלעד קריב:  לגבי טלפון לפניות ציבור למוסד שלטוני, לא עמותת סיוע, כדי שיקבע שספק לא יכול לאפשר חסימה שלו, צריך להגדיר את אותו גוף שלטוני, לא מספיק שהוא גוף שלטוני, זה מה שאני אומר

גלעד קריב:      במקום שהתפיסה תהיה שאין דבר כזה שאפשר לחסום פניה של אזרח לגוף של השלטון, אתם באים ואומרים צריך יהיה להכניס את אותו גוף שלטוני, מחר מקימים יחידה חדשה במשרד כלשהו, כדי שהספק לא יוכל לחסום אותו, גוף של מדינת ישראל, יצטרך לתקן את התקנות או איזשהו היתר, כדי שהאזרח יוכל לפנות

גלעד קריב:  נראה לך הגיוני שאפשר לאפשר לספק לומר שיחסמו את היכולת של אזרח בטלפון הנייד שלו להתקשר לגוף של השלטון? זה נשמע הגיוני?      

אליהו ברוכי: אבל המנוי מבקש

גלעד קריב: לא, ברגע שיגדירו את הגוף הספציפי הזה בתוך הרשימה

דוד ביטן: קודם כל אנחנו מדברים באופן כללי, עוד לא הגענו לסעיף הספציפי

דוד ביטן:  כשנגיע אליו תטען את הטענות האלה

גלעד קריב: היועץ המשפטי הציג את זה כאיזון

איתי עצמון: אני אגיד למה זה איזון, כי זה סעיף שבכלל לא היה וגם לא קיים היום בחוק

איתי עצמון:  זה סעיף חדש שהוספנו שבעצם יש לנו היום בחוק איסור הגבלה או חסימה, החריג, שזו הצעת החוק הזאת, שמאפשרת הגבלות בתנאים מסוימים ולאחר מכן, על אף כל האמור כאן, חברת תקשורת בכלל לא יכולה לאפשר, לא משנה מה מבקשים, לא יכולה לאפשר חסימה גורפת של חיוג לספק מורשה אחר ולא יכולה לאפשר חסימת חיוג למספרים מקוצרים ארציים

איתי עצמון:  גם לא הודעות מסר אישי, שאלה הודעות שהגדרנו אותן כהודעות שמטרתן שמירה על ביטחון המדינה או שלום הציבור שנשלחות באמצעות נציג משרד הביטחון או נציג צה"ל בטכנולוגיה מסוימת, אגיע לזה כשנדון בסעיף

איתי עצמון:      לאחר מכן, הוראה נוספת שאזכיר הן הוראות מעבר שאמורות לתת תוקף להסדר הקיים היום

איתי עצמון:  רק אזכיר שההסדרים האלה קיימים גם היום

איתי עצמון:  היום יש תוכניות כשרות, יש לגביהן הגבלות מסוגים שונים וכדי לתת תוקף למה שקיים היום, הצענו בסעיף 3 להצעת החוק הוראות מעבר, כדי שלא יידרשו בקשות חדשות של כל המנויים, שהיום חלות לגביהן הגבלות או חסימות

גלעד קריב: האם במסגרת מערכת האיזונים, לגבי ספק, לא ניתמם, בגלל זה הכנסתם את היחיד או התאגיד, יש לנו ויכוח לגבי חסימת שירותי סיוע כאלה ואחרים

גלעד קריב:  לגבי חסימת שירותי תוכן יש הממון תוכניות, אפשר להוריד אפליקציה, מקובל עלינו שהורים לילדים או כל אדם אומר שהוא לא רוצה להיחשף לתוכן הזה

גלעד קריב:       אם מחר מתגלה סכסוך בתוך קהילה חרדית או בתוך קהילה אחרת שיש לה כזה הסדר

גלעד קריב:  אותו גורם, יחיד או תאגיד, יכול לחסום מספר של אדם פרטי? כן

גלעד קריב:  ניקח למשל את חסידות גור, שמתפרסמת לאחרונה במחלוקת שיש בתוך חסידות גור בין החסידות לבין קבוצה  שקוראת תיגר על המנהיגות המוכרת של גור

גלעד קריב:  אני שואל אותך אם יכול להיות מצב שבתוך הקומה הכשרה, אותו תאגיד יחליט שאנחנו מחר לוקחים 300 מספרים שאנחנו יודעים ששייכים לקבוצה כזו או אחרת פורשת ויחסמו את היכולת להתקשר אליהם

גלעד קריב:  אפשר על פי החוק לעשות דבר כזה? אל תאמר שילכו לבית משפט, על פי החוק כמו שאישרת?      

איתי עצמון: אני לא אישרתי

איתי עצמון:  אתם מאשרים

גלעד קריב: צודק

גלעד קריב:  כמו שאתה אומר

גלעד קריב:  האם על פי הבנתך כיועץ משפטי, מחר ועדת הרבנים שתוגדר כתאגיד, יכולה להגיד שלוקחים את 300 מספרי הטלפון של משפחות של הרב אלטר שלא מסכים עם האדמ"ור מגור וחוסמים אותם? שבקומה הכשרה אי אפשר להתקשר אליהם

גלעד קריב:  אפשר על פי החוק הזה?      

איתי עצמון: כן

גלעד קריב: וזה, אדוני היועץ המשפטי, עומד לדעתך בסטנדרטים חוקתיים נאותים?     

איתי עצמון: לקחת רכיב אחד, להוציא אותו ולשאול האם הוא עומד, זו לא התמונה הנכונה

איתי עצמון:  צריך לראות את כל ההסדר, על האיזונים שבו

איתי עצמון:  אני רק הצגתי את העיקרים של ההסדר כדי להציג ליושב-ראש ולחברי הכנסת מה המתווה

גלעד קריב: אתה צודק

גלעד קריב:  אנחנו עכשיו בבירור העבודות

גלעד קריב:  אני רק רוצה להבין ממך האם התיאור שתיארתי, בו קבוצה של חרדים, חסידים, שהחליטה לפרוש מקהילתה, שהיא במיינסטרים החרדי, האם יכול להיות מבחינה משפטית מצב שאותו תאגיד שמקושר עם הספק ומוזכר בהסכם ההתקשרות עם הלקוח יחליט לחסום קווי טלפון של יחידים, לחסום אותם מהתקשרות מכל הקומה הכשרה

איתי עצמון: אם אותו מנוי מבקש להחיל על עצמו בהסכמה שלי את ההגבלות שקובע תאגיד מסוים, אני מבקש את זה מחברת התקשורת שאתה אני עורך התקשרות וזה מעוגן בהתקשרות, אז כן

גלעד קריב: אתה לא חושב שבסופו של דבר, שקו טלפון, במציאות הנוכחית של היום, הוא לא קומודיטי רגיל, זה לא כמו שהלכת וקנית יוגורט של שטראוס

גלעד קריב:  שטראוס עשתה עכשיו משהו שהציבור החרדי לא אוהב, אז הולכים וקונים את היוגורט של תנובה, לגיטימי

גלעד קריב:  אתה לא רואה הבדל בין קומודיטי של מספר נייד שהופך להיות חלק בלתי נפרד - - -       

דוד ביטן: אתה רוצה להיות בעל הבית?     

ברוריה מנדלסון: החלופה היא שלא יהיה בכלל טלפון     

גלעד קריב: לא נכון, נחליט למשל שוועדת הרבנים, שאתם כרגע לא מכניסים שום פרמטר לפעולת חסימה מהותית

גלעד קריב:  דברו על שירותי תוכן, תאמרו מה מותר לה ומה אסור לה, כלום

גלעד קריב:  אדם כבול להחלטות פוליטיות

דוד ביטן: עם כל הכבוד, אתה לא בעל הבית של אותו בן אדם

דוד ביטן:  אם הוא מסכים לזה וחותם על זה וככה הוא רוצה לחיות, זה המצב

זאב אלקין: רק שזה מאפשר קמפיין החרמה

דוד ביטן: אז מה אתה רוצה, אתה רוצה להיות בעל הבית של זה?      

גלעד קריב: אם זה ככה אין בעיה, תאפשרו לו לנייד את המספר

ינון אזולאי: אבל זה לא נכון לאפשר לו לנייד את המספר

דוד ביטן: מצד אחד אתה אומר, מה זה צריך להיות? אבל זה מה שהוא רוצה

דוד ביטן:  לגבי יכולת הניוד זה בדיוק העניין, הוא מוכן שהמספר הזה, גם אם הוא יתנייד, לא יהיה אתו

גלעד קריב: יש במשפט הישראלי כל מיני דוקטרינות בתחום החוזים

גלעד קריב:  בחוזים, העיקרון המרכזי זה חופש החוזים

גלעד קריב:  אתה רוצה אתה מתקשר, אתה לא רוצה, לא מתקשר

גלעד קריב:  מה לעשות שיש דוקטרינות של חוזים אחידים למשל

גלעד קריב:  שמכירים בפערי הכוח - - -      

דוד ביטן: זה לא אותו דבר, זה חוק

גלעד קריב: זה מקרה הכי קיצוני של פערי כוחות מובנים

דוד ביטן: זה לא שייך לדוקטרינה הזאת

גלעד קריב: בוודאי ששייך

גלעד קריב:  אנחנו מדברים על החוזה שהאדם חותם עם החברה

גלעד קריב:  יש פה הסדרה בחוק של סוג מסוים של חוזה אחיד שיש בו פערי כוחות דרמטיים בין הלקוח לחברה ואתם גם לא רוצים שהוא יוכל לנייד

דוד ביטן: אנחנו נכניס בחוק שכשהוא חותם חוזה הוא יחתום על מסמך נפרד לגבי הדברים האלה, שיהיה ברור במפורש שהוא מוותר על העניין הזה והוא יודע על מה הוא מוותר

דוד ביטן:  אז תהיה מרוצה? זה לא חוזה אחיד, הוא חותם רק על הסעיף הזה

גלעד קריב: קודם כל זה לא מוציא את זה מחוזה אחיד

גלעד קריב:  דבר שני אני אהיה מרוצה כשתאפשר לבן אדם לנייד את המספר כמו כל אזרח

ינון אזולאי: אני אהיה מרוצה כשתאפשר לי לחנך את הילדים שלי ולקחת מה שאני רוצה

גלעד קריב: אני בעד

ינון אזולאי: אתה לא בעד

ינון אזולאי:  אולי אתה לא מבין את המהות אני אסביר לך

דוד ביטן: אתה רוצה להיות בעל הבית שלו

גלעד קריב: אני לא נגד קומה כשרה

ינון אזולאי: אתה נגד קומה כשרה כשאתה אומר לאפשר לו לנייד

דוד ביטן: הטלפון, עם כל הכבוד,  זה לא המוצר הכי חשוב בעולם

דוד ביטן:  אתה עושה מזה זכות יסוד

גלעד קריב: חופש הבחירה של אדם לנייד את המספר שמזוהה אותו, זו זכותו

דוד ביטן: זה פה

דוד ביטן:  הכנסתנו סעיף בחוק שהוא יודע שהוא יכול לעבור חברה, רק בלי המספר, זה הכול, מה הבעיה?      

גלעד קריב: הוועדה הזאת והכנסת נאבקה יחד עם משרד התקשורת לאפשר מקסימום ניידות ובחירה

גלעד קריב:  רק בעניין הזה אין ניידות

זאב אלקין: אסור לספר את זה, זה התחיל עם אטיאס

גלעד קריב: אדוני היושב-ראש, מה הקשר בין הזכות שאני מקבל? הזכות של ינון לומר גם לילדיו וגם לחבריו, אני רוצה לחנך אותכם באופן שלא תצטרכו תוכן מסוג מסוים, מקובל עלי

גלעד קריב:  אני בעד שתהיה קומה כשרה כמו שאני בעד שיהיו אין ספור אופציות לסינון תכנים

דוד ביטן: אם על זה אתה בעד, מה שנשאר זה רק הניוד של המספר

גלעד קריב: כמו שאתה חושב שאתה צריך להתעסק עם איך שאני מתחתן אז גם לי מותר לחשוב שאני צריך להתעסק איך אתה מתקשר, בשביל זה אנחנו חברי כנסת

גלעד קריב:  אני אומר שני דברים: אחד, אין הצדקה לנושא הניוד חוץ מהמונופול של התאגיד כי זה לא פוגע ביכולת

גלעד קריב:  כרגע סמכות החסימה של התכנים מרחיב מידי

דוד ביטן: אמרתי שנדון על זה כשנגיע לסעיף

גלעד קריב: הרעיון שהגוף הזה יכול לחסום מספרים של יחידים פותחת פתח, אנחנו צריכים לחשוב על המקרה הכי קיצון, יש פה פתח של כלי בחסות החוק בתהליכים של החרמה, של בידוד חברתי, של אלימות, למה אתם צריכים את זה?      

דוד ביטן: בשני הדברים האלה נדון כשנגיע לסעיף

זאב אלקין: אני מבקש להמשיך את הקו של חבר הכנסת קריב, יש פער גדול בין חסימת תכנים או ספקים מסוימים לבין אפשרות של חסימת אנשים או קבוצות של אנשים

זאב אלקין:  קורה בציבור החרדי שקבוצות מסוימות נכנסות - - -      

דוד ביטן: אתה יודע שאני יכול לחסום כל בן אדם שלא יצלצל אלי

זאב אלקין: ברמה הפרטנית כן

דוד ביטן: אז אם מראש אני אומר לך לחסום לי כמה מספרים

דוד ביטן:  מה הבעיה? מה לא בסדר עם זה?     

זאב אלקין: בסופו של דבר כל הקומה הכשרה מתפקדת כגוף אחד

זאב אלקין:  יש לה רק מועצה אחת שהיא זו שקובעת את הכללים

זאב אלקין:  מה קורה כשאתה לוקח למשל 300 מספרים, כמו בדוגמה של חבר הכנסת קריב?     

איתי עצמון: בסעיף קטן (ה) בעמוד 6 הוספנו הוראה שלפיה אדם רשאי לפנות לספק מורשה, דהיינו לחברת התקשורת כדי לברר אם הוגבל החיוג למספר טלפון שהוקצה לשימושו במסגרת אותה תוכנית כשרה ואם אדם פנה לחברת התקשורת, חברת התקשורת צריכה להשיב לו, לא יאוחר מ - - -      

גלעד קריב: הוא יקבל הודעה רשמית שחסמו את הטלפונים בקומה הכשרה של כל חסידי הרב אלתר, הגיוני

גלעד קריב:  חזרנו למאה ה-16 לוועד ארבע הארצות בפולין

דוד ביטן: אתה יכול להציג את זה איך שאתה רוצה

דוד ביטן:  יחד עם זאת, זו זכותו של כל אדם

גלעד קריב: אני בעד הזכות

דוד ביטן: הליברליות היא לא חד צדדית

זאב אלקין: אבל אתה מאפשר חרם

גלעד קריב: אני בעד שתאפשר לנייד את המספר

דוד ביטן: אז יש לך בעיה עם הניוד או עם החסימה? הבנו ונדון בזה

דוד ביטן:  אני לא אומר שמה שאתם אומרים צודק או לא צודק, ישבנו מספר דיונים, עשינו שינויים די מרחיקי לכת, גם בהתייחס לזה שיש בג"ץ, אנחנו יודעים את הביקורת שיש לאופוזיציה, התייחסנו לכל זה

דוד ביטן:  נדון בזה, אם תהיו צודקים, נתייחס לזה

זאב אלקין: יש פה אירוע שצריך לקחת אותו בחשבון

זאב אלקין:  היות והתופעות כאלה של סכסוכים פנימיים, קיימים דווקא בתוך ציבור החרדים, יכולה להיות קבוצת מיעוט שכרגע, מכל מיני סיבות, נמצאת במאבק

זאב אלקין:  החסימה שלה כקבוצה מול הקומה הכשרה זו חסימה לא רק מול אנשים, זו חסימה מול הספקים בתוך הקומה הכשרה

זאב אלקין:  זה כל העולם בתוכו הם חיים

זאב אלקין:  אין להם קומה כשרה אחרת ללכת אליה

דוד ביטן: הוא יכול לעזוב

זאב אלקין: לאן?     

ינון אזולאי: שיפתח קומה לעצמו

דוד ביטן: מה אתה רוצה?     

גלעד קריב: בני משפחה לא יוכלו להתקשר אחד לשני רק בגלל שוועדת רבנים החליטה - - -      

דוד ביטן: נראה לך שזה מה שיהיה?     

גלעד קריב: כן

דוד ביטן: אתה עושה את זה קיצוני מידי

ינון אזולאי: הוא אומר שאנחנו הולכים על הקצה והוא הולך על מקרה הקיצון

גלעד קריב: אז תמנע את מקרה הקיצון הזה

זאב אלקין: עוצמת המאבק במקרים כאלה היא מאוד גדולה

זאב אלקין:  לכן זה משהו שחייב לעשות

דוד ביטן: מה הפתרון שלדעתך צריך לעשות?      

זאב אלקין: אני חושב שצריך להיות הרבה יותר זהירים בחסימה של מספרים פרטיים, בוודאי במקרים כאלה ובסיטואציה הזאת כי היא יכולה לעודד תופעות מסוג כזה שזה הופך להיות נשק של החרמה, שזו בעיה

זאב אלקין:   את הפתרון המשפטי לזה יש פה יועץ משפטי שיכול לתת

דוד ביטן: למה דרשתם חסימה גם של מספרים פרטיים?     

אליהו ברוכי: לנו אין יכולת להבדיל בין מספר פרטי למספר אחר

ינון אזולאי: יש כאלה שיש להם שירותים שלא לרוחנו, גם אנשים פרטיים, שלא לרוחנו, לא לחינוך ילדנו ואם אני לא אחסום אותו והוא יהיה פתוח לכולם זה פוגע במה שאני חי בשבילו, בחינוך של הילדים שלי

שלום דנינו: אני יכול להציע משהו ותגידו לי אם זה אפשרי ואם זה מקובל על מציעי החוק, ברגע שלבן אדם יש זכות לפנות לחברת הסלולר, הוא יכול במסגרת הזו גם לבקש להסיר ממספרים מסוימים את החסימה?      

ינון אזולאי: הוא שואל ככה, אם יש תוכן שהוא לא לרוחנו, מתקשר אדם באופן פרטי ואומר, מתאים לי השירות הזה, האם הוא יכול או לא יכול להסיר את החסימה

ינון אזולאי:  אנחנו מתנגדים לזה ואני אתן הסבר לנושא של הקווים הכשרים

זאב אלקין: תתייחס גם לבעיה שאני תיארתי כי היא יכולה לקרות ואני מניח שלא לשם אתם מכוונים

ינון אזולאי: אני אתייחס גם לבעיה וגם למה אנחנו רוצים את זה

ינון אזולאי:  כשמדובר על החרמה של גוף אחר, מכיוון שוועדת הרבנים החדשה שתהיה, לא תהיה ממגזר מסוים, היא תכלול את כל המגזרים

זאב אלקין: אי אפשר לכלול את כל המגזרים

אליהו ברוכי: חסימות לא קיימות, זו עובדה

שלום דנינו: אם הנימוק שלנו לסגירה של הקומה אומרת לטובת החוק, שזה בסוף מתוך בחירה אישית של חבר הקהילה שלוקח על עצמו את הכללים

שלום דנינו:  אני אומר,  למקרים חריגים, אני מניח שחברי הקהילה יזדהו עם כל אותם חסימות, אבל מעלה חבר הכנסת אלקין והיושב-ראש שואל שאלה, איך אנחנו, על אותו עיקרון של בחירה אישית, מאפשרים בשיחת טלפון להגיד שאת הטלפון זה אני רוצה להסיר, זה הבן דוד שלי ואני רוצה לשמוע אותו

ינון אזולאי: הם לא מתכוונים לאדם פרטי אלא על קבוצה מסוימת בתוך קהילה חרדית, למשל קבוצה שפרשה מקהילה אחרת

ינון אזולאי:  הדבר הזה לא יכול להיות בר חסימה מכיוון שיש ועדה שכוללת את כל המגזרים

ינון אזולאי:  אתה אומר שאי אפשר לכלול  את כל המגזרים, אתה בעצמך יודע שכשהולכים לדבר, לא הולכים לכל חסידות וחסידות או כל עדה ועדה

ינון אזולאי:  כשהתמודדת בירושלים הלכת לחלק מהאנשים ואמרת שאתה רוצה בגוש הזה או בגוש הזה כי אתה יודע שאם סגרת עם זה סגרת עם כולם

ינון אזולאי:       הוועדה מורכבת מכל מיני מגזרים שכוללים את כולם

ינון אזולאי:  כשלצורך העניין אתה אומר שאתה רוצה לסגור את הקווים שלא תהיה אפשרות לקווים אחרים בתוך הקומה הכשרה זה דבר שקשה מאוד לראות כשהוא קורה

זאב אלקין: לא קשה

ינון אזולאי: קשה כי לא יכול להיות שאני אסכים שחסידות אחרת בתוך המגזר החרדי יחסמו אותה, אתה יודע למה? מכיוון שמחר - - - 

ינון אזולאי:  אתם לא יודעים על מה אתם מדברים בעניין של המגזר החרדי

זאב אלקין: בטח שכן

ינון אזולאי: לא, אתם לא יודעים

ינון אזולאי:  אני מכיר את המגזר החרדי

ינון אזולאי:  למה היום לא עשו את זה?      

גלעד קריב: בוא נזמין לכאן למשל את "לא נבחרות לא בוחרות", שיספרו על החרמות

זאב אלקין:  כי החברה לא מאפשרת

ינון אזולאי: בטח שמאפשר, היום אתה לא יכול לחסום? אתה יכול לחסום, אתה לא יכול לסיים את זה מכיוון שאל יעשו דבר כזה, כי אנחנו לא נפגע בתוך הציבור

גלעד קריב: בתקשורת היום אי אפשר

זאב אלקין: היום אתה יכול לחסום קבוצה פרטית?     

ינון אזולאי: גם היום אתה יכול וזה לא נעשה

גלעד קריב:  - - -     

דוד ביטן: מה הבעיה, זה מה שהבן אדם רוצה

גלעד קריב: זה מה שאמרו לכם כשניסו לעשות את רפורמת הניידות, אז חברות הסלולר אמרו אבל הוא יודע שאי אפשר לנייד

גלעד קריב:  בוא, כבר עברנו את השלב הזה

גלעד קריב:  מספר טלפון הוא נכס משמעותי בתקשורת של היום

ינון אזולאי: כשאני קניתי את המספר הכשר שלי ידעתי על מה אני חותם וחתמתי שאני לא אוכל לנייד

גלעד קריב: מה הבעיה בניידות?      

ינון אזולאי: חתמתי על כל הטלפונים שלי שהרשות לא תהיה אצלי

דוד ביטן: מה הבעיה? החוק אומר שאם הוא יצטרך - - - מה אתה רוצה?     

גלעד קריב: כי החוק הזה פוגע בעיקרון מאוד חשוב של חופש הבחירה

גלעד קריב:  זה לא אני קובע

דוד ביטן: הוא לא פוגע בשום עיקרון

דוד ביטן:  לא הבנתי, זו זכות יסוד?     

גלעד קריב: חופש הבחירה זו לא זכות יסוד?     

ינון אזולאי: אבל זה לא קשור אחד לשני, הוא הסביר לך שזה לא פוגע

גלעד קריב: אין התנגשות עם זכות הקניין שאדם צובר מוניטין עסקי - - -     

דוד ביטן: כל דבר זו זכות קנין

ינון אזולאי: אתה לא רוצה להקשיב, אתה רוצה לדבר

ינון אזולאי:  אם אתה רוצה להקשיב אז תקשיב

ינון אזולאי:  כשאני קניתי את המכשיר הכשר שלי ויש לי מספר מכשירים כשרים בבית עם קווים כשרים, ידעתי מה אני קונה, ידעתי על מה אני חותם וחתמתי על דבר שמונע ממני להתקשר לכל המספרים

ינון אזולאי:  אני יודע את זה ואני יודע שאני לא יוכל לנייד את המספר הזה כי אני נמצא בתוך קבוצה

ברוריה מנדלסון: אנחנו שומעים את ההערות, נחשוב וננסה למצוא להם פתרונות

גלעד קריב: יש לי שאלה נוספת, אני מבין וגם מקובל עלי - - -     

ינון אזולאי: אתה לא מבין

ינון אזולאי:  אתה אומר לי קח את המספר שלך ושיהיה אפשר לנייד אותו למקום אחר, אני אומר שלא, כי אז אין קומה כשרה

ינון אזולאי:  מה שאתה אומר הוא שיש לי קומה כשרה, אני נמצא בה, אני יודע לקראת מה אני הולך, נכנסתי על דעת זו ולכן אני לא מוכן שמישהו יבוא ויתערב לי במה שנכנסתי מדעת

גלעד קריב: אני מבין ויש פה שתי סוגיות שונות שאני רוצה להפריד ביניהן

גלעד קריב:  דבר ראשון, האם החוק צריך לקבוע קריטריונים כאלה ולהגביל את יכולת החסימה? זו סוגיה אחת

גלעד קריב:  אני חושב שאין מקום לחסימה של דברים שהם לא שירותי תוכן, שהם דברים פרטיים, אבל נדבר על זה אחרי זה

גלעד קריב:  אני לא מצליח להבין, אשמח לתשובה ממשרד התקשורת ומחברות הסלולר, מה האיום האסטרטגי על קיום הקומה הכשרה מעצם ניידות המספרים?       

ינון אזולאי: שאלה רלוונטית ואני אענה לך

ינון אזולאי:  יש לי בן בישיבה שנמצא עם טלפון כשר ולטלפון הכשר יש מספר כשר 05484 בקומה הכשרה

ינון אזולאי:  אני יודע שיש לי עליו מעקב, כאבא לבן

ינון אזולאי:  כמו שאתה לא רוצה שהילדים שלך יחשפו לכל מיני תכנים שאתה בטוח שהם נוראיים, גם לי יש קווים אדומים בחינוך הילדים שלי

ינון אזולאי:  כשאני יודע שהבן שלי נמצא בישיבה ולא משנה באיזה גיל, הוא הילד שלי בכל גיל, כשהוא נמצא בישיבה עם הטלפון הכשר יש לי מעקב והוא נמצא תחת פיקוח שלי

ינון אזולאי:  אני יודע שאין לו אפשרות לצרוך תכנים אחרים

ינון אזולאי:  אבל ברגע שאני מאפשר לו לעבור לקומה לא כשרה עם אינטרנט, בדקה וחצי הוא יכול להיות במקומות אחרים שאני לא רוצה שהוא יגיע לשם בחינוך שלי

ינון אזולאי:  אני מוסר את הנפש שלי על חינוך ילדי ועל זה אני נלחם

ינון אזולאי:  אני מוכן לשלם יותר כסף על זה ואני מוכן לשלם על הכול

ינון אזולאי:  אם לא תהיה קומה כשרה, אני מתחייב שלא יהיה טלפון עלי, לא אחזיק נייד עלי

גלעד קריב: אני לא נגד זה, אני רק שואל שאלה פשוטה

זאב אלקין: עכשיו יצרת לנו אינטרס להיות נגד, שלא קשור להצבעות

ינון אזולאי: אין לי בעיה, תהיה נגד, הכול בסדר

ינון אזולאי:  גם אם תהיה נגד, חינוך הילדים שלי חשוב, אני אלחם על זה וזה יעבור

גלעד קריב: אנחנו אתך בזה - - -     

ינון אזולאי: אתה לא אתי

גלעד קריב: מבחינתי מקובל עלי לחלוטין כל מה שאמרת לגבי הילדים שלך

גלעד קריב:  דרך אגב, יש לזה פתרון פשוט, הקווים צריכים להיות רשומים על שמך ואולי בניגוד לדברים אחרים, כמו שהבת שלי בת ה-17 יכולה להרים טלפון למרות שהקו רשום על שמי ואני משלם, אולי היא יכולה להתקשר למוקד של סלקום ולבקש שינוי בהגדרות, אני לא בטוח אם הקו רשום על שמי

גלעד קריב:  אז בוא נגדיר אולי שבקומה הכשרה הדבר הזה יותר מבוצר כדי שיהיה ברור שנער בן 16 שלא נמצא בבית אלא בישיבה, הוא לא יכול לשנות את הפרמטרים של הקומה הכשרה

גלעד קריב:  אני מדבר על בן אדם בן 35 שרוצה לעבור, לא על הילד בן 17

גלעד קריב:  הוא רוצה לעבור

ינון אזולאי: אבל אם אני מתיר לבן אדם בגיל 35 אני צריך להתיר גם לבן אדם בגיל אחר

גלעד קריב: למה? אין הבדל בחוק בין גיל 18, או 16

ינון אזולאי: אני מפרק את הקומה הכשרה ברגע שהתרתי לאחד

ינון אזולאי:  זו המציאות

גלעד קריב: אני יכול לקבל הסבר ממשרד התקשורת מה הבעיה בקיום קומה כשרה עם ניידות?     

ינון אזולאי: אני אומר לך שגם בגיל 22 הבן שלי, שאני יכול לסמוך עליו הכי בעולם, אם אתן לו את האשראי שלי, זה לא משנה

אליהו ברוכי: זה הדברים של המחוקק

קריאה: זה עניין של מדיניות

גלעד קריב: יש הבדל, אם באות חברות הסלולר ואומרות שאין דרך, לקחתי 10,000 מספרים והגדרתי אותם כקומה כשרה, אני לא יוכל לספק את שירותי הקומה כשרה אם עכשיו במשך עשר שנים פתאום 2,000 מספרים יוצאים מהקומה הכשרה

גלעד קריב:  או שבאות החברות הסלולריות ואומרות שיש להן בעיה של כמות מספרים, אם נתחיל לאפשר לאנשים כעבור עשר שנים להתחיל לצאת מהקומה הכשרה זה מאיים על ההיתכנות הכלכלית והטכנולוגית של הקומה הכשרה, אני מבין

גלעד קריב:       רק שנראה לי שזה לא המצב ולכן אני רוצה להבדיל בין המדיניות של ינון, שהיא מדיניות, לבין סוגיית היכולת

גלעד קריב:  כי כשאומרים לי כאן שאם אין ניידות מספרים אז אין קומה כשרה - - -      

ינון אזולאי: יש ניידות בין חברות לחברות בתוך הקומה

ינון אזולאי:  אבל בין מסלולים אחרים זו בעיה

ינון אזולאי:  השאלה שצריכה להישאל, ברגע שאני מוציא, ליום אחד, הרי זה גם מה שנטען בבית המשפט בדיון שהיה באוגוסט שעבר, שביום שאתה מוציא והרפורמה הייתה נכנסת, זה היה אל חזור לטלפונים הכשרים

ינון אזולאי:  זאת הייתה העמדה גם של פלאפון נדמה לי

ינון אזולאי:  שעה אחת אתה מוציא ומתיר את זה, הוציא לקוח אחד את הטלפון שלו ונייד אותו - - -     

גלעד קריב: אז מה קרה?     

ינון אזולאי: זה לא קרה

ינון אזולאי:  אבל אז אתה מפרק אתה קומה הכשרה

דוד ביטן: זו הייתה העמדה של חברת הסלולר? איזו חברה זו הייתה?     

ינון אזולאי: אני לא זוכר איזו חברה זו הייתה

אליהו ברוכי: אדם שקונה טלפון כשר כל האמירה שלו האיש הוא הולך למועדון מסוים ואם הוא רוצה לצאת - - -     

ינון אזולאי: זה אל חזור, זה מה שאני אומר

גלעד קריב: זו עמדת משרד התקשורת גם לגבי ניידות בסוגיות אחרות? אז תבוא פרטנר ותאמר, שהיא מציעה עכשיו מסלול ללא ניידות, הצטרפת למועדון

גלעד קריב:  עכשיו חברת סלולר מודיע שהיא פותחת מועדון מסחרי שלקוחות מצטרפים תמורת הטבות, חותמים על חוזה באותיות קידוש לבנה שאין ניידות

גלעד קריב:  עוד עשר שנים הם לא יוכלו לעבור

גלעד קריב:  מה ההבדל?       

דוד ביטן: ההבדל הוא שהם לא יחתמו

דוד ביטן:  אף אחד לא יחתום זה בתיאוריה

מתנאל מזור: ההבדל הטכני הוא שמי שירצה לעשות את זה אחרי כניסת החוק בנוסח הזה, יצטרך להחליף מספר כדי להיכנס לאותה תוכנית

דוד ביטן: אין שום בעיה, רק שהם לא יחתמו

מתנאל מזור: זה לבד יחסום את הרצון שלו לעבור

גלעד קריב: אדם צעיר אומר, אני עכשיו צעיר, חי בבית שיש בו ילדים, גם אנשים חרדים, גם חילונים, גם מסורתיים, גם דתיים, כולם משנים דברים קטנים באורח חייהם

גלעד קריב:  יש לך ילדים קטנים, אין לך ילדים קטנים, עשית לך רב היום, מחר עשית לך רב נוסף

גלעד קריב:  החיים הם דינאמיים

גלעד קריב:  אז אדם בגיל 20 או 30 שגידל ילדים בבית לא רצה שתהיה אפשרות שילד ייקח את הטלפון ובטעות יגיע אליו תוכן שהוא לא רוצה

גלעד קריב:  אבל היום הבן אדם בן 50, ילדיו מחוץ לבית, הוא היה תלמיד ישיבה והיום הוא עובד בעבודה ולא בישיבה

גלעד קריב:  היום הוא אומר 30 שנה זה מספר הטלפון שלי, כל ה-2,000 אנשים שמכירים אותי יודעים שזה מספר הטלפון שלי

גלעד קריב:  נכון שהבעלות על הקו היא של הספק, אבל יש גם היבט קנייני בזה ש-20 שנה השם שלי בא עם הטלפון

גלעד קריב:  הוא כבר לא רוצה את סינון התוכן הזה

גלעד קריב:  הוא רוצה עכשיו ללכת לסינון תוכן אחר

גלעד קריב:  למה לא לאפשר לו לנייד את המספר

גלעד קריב:  איזה אסון לקומה הכשרה יהיה פה? לא תהיה קומה כשרה?      

דוד ביטן: בשאלה שלך נתת את התשובה

דוד ביטן:  הוא רוצה, הוא מעוניין

דוד ביטן:  במקרה הזה הוא לא מעוניין

אליהו ברוכי: כשהוא נכנס הוא נכנס במודע, גם כדי שלא יוכל לצאת וגם כדי לא לפגוע באחרים

גלעד קריב: במה הוא פוגע?     

אליהו ברוכי: במהות של הקומה הזאת

אליהו ברוכי:  כל המהות של הקומה היא מועדון שאנחנו רוצים להיות בו

זאב אלקין: הטיעון שהוא רוצה לא מספק

זאב אלקין:  הרי מה הסיפור של הניידות? הוא לא מאפשר לחברה להציע לך - - -      

מתנאל מזור: שאלת ספציפית מה זה יעשה לקומה הכשרה, בסוף אם מישהו יוצא, יש פה עניין קבוצתי של זיהוי שבזה מעוניינת הקבוצה

מתנאל מזור:  ברגע שמישהו יוצא - - -      

גלעד קריב: אבל למה כשהבן אדם יוצא, אומרים לו תשאיר את המספר, תן לו לצאת, הוא לא רוצה להיות יותר בקבוצה

דוד ביטן: כולם מדברים ביחד ואי אפשר לשמוע

דוד ביטן:  חבר הכנסת קריב, שאלת הרבה שאלות, תן גם לאחרים

זאב אלקין: אני רק הערתי שהאמירה "בלבד שהוא רוצה" לא מספיקה

זאב אלקין:  כל הסעיף הזה בחוק שממנו מחריגים, על מה בנוי הסעיף הגדול של חלק מהרפורמה, שהחברה לא יכולה להציע לי בכלל להגביל את עצמי בניידות

זאב אלקין:  הרי זה הרעיון הגדול

דוד ביטן: אבל גם זה חוק, מה הבעיה?          

זאב אלקין: אין מקום לסעיף הזה כי אם אני מוכן להסכים לחברה להגביל את עצמי בתמורה לכל מיני הטבות, למה שייקחו לי את הזכות הזו ולוקחים לי אותה כדי לאפשר את הניידות

שלום דנינו: לא לוקחים לך, אתה מוותר עליה

ינון אזולאי: מראש המספר לא היה שלך, באת וחתמת שהמספר לא שלך, שהמספר של הוועדה, חתמת שאתה מוכן לקבל את הכול

ינון אזולאי:  זה כמו שחכרת מקום ל-40 שנה

שלום דנינו: אני חושב שצריך להבין את הצורך של העדה החרדית בקומות האלה

שלום דנינו:  הם רואים את הכשרות התרבותית כמו כשרות של מזון

שלום דנינו:  הם מראש לא יכנסו לטיב טעם שמוכרים בו גם לא כשר

שלום דנינו:  הם גוזרים על עצמם לוותר על המגוון הזה, הם לא רוצים בזה

שלום דנינו:  יותר מזה, יש כאלה שרוצים כשרות של בית יוסף ויש אחרים

שלום דנינו:  יש כשרות שהיא לא מקובלת עלי, של גלאט כושר, שעושה את הכשר לא כשר

שלום דנינו:  יש גם כאלה וזה מתוך אמונה עמוקה

שלום דנינו:       את אותה כשרות הם מעתיקים גם לסוג של תרבות חינוכית, תרבותית, כמו שחבר שלנו תיאר את חינוך ילדיו

שלום דנינו:  צריך להבין שזה באמת משהו ברמה המצפונית של הקהילות האלה ומתוך בחירה בשבילם לשלם מחיר כל כך קטן, כמו לוותר על המספר, בשבילם זה מחיר נמוך לשלם בשביל אותה הגנה שהם מקבלים

שלום דנינו:   אתה יכול לנהל דיון על התרבות שלהם, על המחסומים, על הרובעים הסגורים, מה שאתה תגיד זה ויכוח אחר

שלום דנינו:  פה אסור לנו לצאת נגד

גלעד קריב: אני לא יוצא נגד זה

דוד ביטן: אתה לא יוצא נגד אבל מפרק את הבסיס העיקרי

אליהו ברוכי: כל מי שנכנס למועדון הזה הוא חבר בתוך קבוצה ומה שהוא רוצה, הוא רוצה לפגוע בכל הקבוצה הזאת

גלעד קריב: מה זה לפגוע בקבוצה הזאת?     

ינון אזולאי: אם נכנסו עשרה דיירים לבניין וחכרו את הבניין ל-49 שנה

ינון אזולאי:  נכנסו כקבוצה וזו חברה שמשכירה לפי כללים

ינון אזולאי:  כשהוא יוצא, הם יתנו לו לקחת את הדירה? אין דבר כזה, היו כללים כשנכנסת, ויתרת על המספר

אליהו ברוכי: כשיש מעלית כולם חייבים - - -, אף אחד לא יכול להתנתק

גלעד קריב: יש רק בעיה אחת ושמענו מחבר הכנסת אלקין שלא רק תחת הנהגתם של אנשים שלבם גס באורח החיים החרדי,  הכנסת עמדה בצדק על חשיבות של עיקרון ניידות המספרים

גלעד קריב:  עד הרגע הזה לא הסברתם למה - - -      

ינון אזולאי: כל מה שעשו זה בשביל תחרות המחירים והמחירים הכי זולים הם בקווים הכשרים

גלעד קריב: הבעיה שעד הרגע הזה לא הסברתם למה יכולת הניידות של המספרים מאיימת על עצם קיומה של הקומה הכשרה?      

אליהו ברוכי: כולם מבינים חוץ ממך

אליהו ברוכי:  נשב אתך בארבע עיניים וניתן שיעור פרטי

דוד ביטן: חבר הכנסת קריב מנסה ליצור מצב כאילו הטלפון הוא זכות יסוד, אבל זה לא המצב

זאב אלקין: אשמח שתסביר את זה לילדים שלי

דוד ביטן: אבל זה נכון שלא נתת תשובה מלאה למה נושא הניוד יוצר סיטואציה בעייתית

דוד ביטן:  אם הרבה מניידים, זו בעיה, אבל אם אחד מנייד מתוך קבוצה של אלפים, לא נתת לזה הסבר מניח את הדעת, גם אני לא קלטתי סיבה

ינון אזולאי: ברגע שאתה מנייד אחד, אתה מפרק את הקומה הכשרה

ינון אזולאי:  הרי בסופו של דבר הוא לא מדבר על אחד שיבוא לנייד

ינון אזולאי:  ברגע שאתה מנייד מהקומה הכשרה והופך את אותו אחד שהסתובב לקחת את הטלפון הזה, שם בסמארטפון אז למעשה אמרתי שקומה כשרה יכולה להיות גם בסמארטפון

גלעד קריב: לא

ינון אזולאי: מה לא? זו המציאות

גלעד קריב: אז הוא יצא מהקומה הכשרה

ינון אזולאי: הוא עם מספר כשר יצא מהקומה הכשרה

ינון אזולאי:  יצא מהתוכנית של הקומה כשרה עם מספר כשר

דוד ביטן: הוא מדבר על זה שכשאתה יוצא מהקומה הכשרה - - -      

ינון אזולאי: הוא יוצא מהקומה הכשרה עם המספר הכשר, הוא פרק את הקומה הכשרה כי יש לקומה ייחודיות גם במספרים שלה

דוד ביטן: הוא מדבר על משהו אחר

דוד ביטן:  עזבתי את הקומה הכשרה, ברחתי מזה - - -      

ינון אזולאי: עם מה הוא עזב? לקחת את המספר

גלעד קריב: המספר זה הצביון? אם האדם הפך מחרדי לדתי לאומי, עזב את השכונה החרדית, אחרי 20 שנה עם אותו מספר, מספר של העסק, שכל המשפחה יודעת אותו, למה הוא צריך מספר חדש? במה הוא מאיים על הקומה הכשרה?        

אליהו ברוכי: לקומה הכשרה יש צביון

אליהו ברוכי:  אם אתה פותח אחד פגעת בכל הקומה

דוד ביטן: אבל הוא עוזב את הקומה

אליהו ברוכי: למספר יש צביון

גלעד קריב: פגעת רק בעוצמת השליטה של הוועדות

גלעד קריב:  זה הדבר היחיד שפגעת בו

ינון אזולאי: הקומה הכשרה בנויה מטלפון, מסים, גם המכשיר, גם המספר, גם הסים

גלעד קריב: זה הלכות קומה כשרה בשולחן ערוך?     

ינון אזולאי: כן, זה בנוי מכל זה

ינון אזולאי:  ברגע שפירקת - - -     

גלעד קריב: מה יקרה אם הוא ינייד את המספר?     

ינון אזולאי: ברגע שפירקת רכיב מזה, פירקת קומה כשרה

דוד ביטן: הם באמת לא נותנים הסבר למה אם עזבתי את הקומה ובכלל את הדבר הזה, מה קורה

דוד ביטן:  יכול להיות שזו בעיה אמיתית, המספר הזה הוא מספר שאני יודע שהוא שייך לעדה החרדית אם עזבת לגמרי ואתה עם המספר, אני מצלצל אליך אני חושב שאני מצלצל לאיש מהעדה החרדית

דוד ביטן:  בפועל הוא עזב את זה

גלעד קריב: אנשים לא יודעים שהם מתקשרים לאדם שהוא כבר לא חרדי?      

אליהו ברוכי: כל מי שבקבוצה הזאת רוצה את הצביון הזה על דעתו

דוד ביטן: עדיין, אם אני רוצה לצלצל אליך ואני יודע שאתה עם טלפון של קומה כשרה ואתה כבר לא - - -      

מתנאל מזור: מה מונע ממך למכור את הטלפון הזה לבן של חבר הכנסת אזולאי והוא חושב שהבן שלו עכשיו נמצא עם מספר בקומה אחרת

גלעד קריב: תוציאו את הילדים ובני הנוער מסיבה אחת, כי אתה שולט במספרים שם

ינון אזולאי: כשבן אדם עוזב את מדינת ישראל הוא משאיר את תעודת הזהות שלו

ינון אזולאי:  כשאני אומר שזו תעודת הזהות של המגזר החרדי אז כן, אני אומר את זה בפה מלא

ינון אזולאי:  זה לא משנה באיזה גיל אם 35 או 78 הוא עבר לסמארטפון - - -      

דוד ביטן: הוא מטעה את הציבור

ינון אזולאי: הוא אמר גם דבר נכון, אם אני בן 78, הלכתי עם המספר ועברתי לסמארטפון עם אינטרנט ועם הכול

ינון אזולאי:  בסופו של דבר הוא מכר את הטלפון לבן שלי, זה טוקמן עם מספר כשר והוא מכר לו את זה

ינון אזולאי:  מה שקורה הוא שהבן שלי עם מספר כשר אבל  זה לא בדיוק מספר כשר

ינון אזולאי:  המספר כשר אבל יש לו אפשרות לאינטרנט ולמקומות אחרים

ינון אזולאי:  את זה אני רוצה למנוע

דוד ביטן: אז יש פה הטעיה של הציבור

גלעד קריב: למעט דבר אחד

גלעד קריב:  תוציאו את כל סיפור הילדים ובני הנוער - - -      

ינון אזולאי: אלה לא בני נוער, אני מדבר אתך על בני 22, הבן שלי בגיל 22, 24 בישיבה הוא עדיין הבן שלי ואני דואג לצביון שלו

גלעד קריב: אני מציע שהחוק יצמצם את המעורבות שלו ביחסים בין הורים לילדים בני 24

גלעד קריב:  תשב עם הבן שלך, אני בטוח שהוא מכבד אותך, אני בטוח שיש מורא אביו ואמו

ינון אזולאי: ברגע של משבר אתה לא יודע מה קורה

גלעד קריב: ברגע של משבר אתה גם לא תדע אם הבן שלך הלך וקנה סמארטפון, ברצינות, אתה מקשיב למה שאתה אומר

גלעד קריב:  אם הבן שלך במשבר, אתה תדע איפה הוא גולש?     

ינון אזולאי: אז אני אשים עוד סייג ועוד סייג, עם הילדים שלי אני אעשה מה שאני רוצה ועם הילדים שלך תעשה מה שאתה רוצה

ינון אזולאי:  בגלל זה החינוך של הילדים שלי טוב יותר

גלעד קריב: יש רק בעיה אחת במה שאמרת, זה בניגוד למה שאנשים מנסים לצייר, החברה החרדית, כמו כל חברה אנושית היא גם מאוד מגוונת בתוכה וטוב שכך, הוא לא מונוליטית

גלעד קריב:  אני לא מדבר על אדם שעוזב את החברה החרדית, אלא על אדם שחי בתוך החברה החרדית, אבל אחרי 30 שנה, היו לו ילדים קטנים, שלח אותם למוסדות החינוך, לקח על עצמו את כל החומרות

גלעד קריב:  היום הוא בן 50 נשאר חרדי, מקבל את פסיקת אבותיו באין ספור דברים אבל אני עובד בחברה ואני רוצה שתהיה לי גלישה באינטרנט

גלעד קריב:  אתם גורמים לזה שמכוח החוק, לא מכוח מציאות חברתית שאנחנו לא שולטים עליה, הרבה אנשים חרדים יצטרכו לקנות עוד מכשיר טלפון

גלעד קריב:  למה?     

דוד ביטן: זה קורה גם היום

גלעד קריב: אבל זה קורה בגלל זה

דוד ביטן: אז מה אכפת לך? שיקנה

גלעד קריב: אכפת לי מכיוון שכל רפורמת הניידות באה מתוך  - - -      

ינון אזולאי: במחיר שהוא משלם בטלפון הכשר, הוא משלם 12

ינון אזולאי: 90, 24

ינון אזולאי: 90, מקסימום 39

ינון אזולאי: 90, זה יותר זול מכל אחד פה שמשלם

ינון אזולאי:  אל תדבר אתי על כסף

ינון אזולאי:  אני מוכן לשלם הרבה כסף בשביל חינוך

גלעד קריב: גם אנחנו מוכנים

יוגב עזרא: שמי יוגב עזרא, העמותה למלחמה בספאם

יוגב עזרא:  הגשנו נייר עמדה ודברתי בדיון הקודם לגבי בקשה שלנו לאפשר חסימת מסרונים ולא רק שיחות, גם חסימה ברמה של חברת דיוור ולא רק ברמה של חברת תקשורת

יוגב עזרא:  הוא אמר שמבחינתו אין מניעה להוסיף את זה אבל לא ראינו שום התייחסות בנוסח האחרון וגם לא ראינו הסבר שאי אפשר לעשות את זה

יוגב עזרא:  אין שום התייחסות

יוגב עזרא:  גם לא הוסיפו את זה וגם לא הסבירו למה

איתי עצמון: אני לא חייב להסביר מה הוספנו

ברוריה מנדלסון: אני רק אבהיר לעניין הזה, סעיף 5(ב) לחוק מאפשר כבר היום לחסום קבלת מסרונים

דוד ביטן: כל מה שיש בחוק, קיים

יוגב עזרא: לחברות אסור לחסום שירותים

איתי עצמון: אני אשלים את מה שאמרה היועצת המשפטית של משרד התקשורת

איתי עצמון:  בפסקה (2) הייתה הוראה שמאפשרת הגבלה של קבלת שיחות

איתי עצמון:  את ההוראה הזאת ביקשנו למחוק, גם משרד התקשורת היה שותף לעמדה הזאת

איתי עצמון:  כתבנו בהסבר בצד הטקסט שחשבנו הגבלת שיחות נכנסות עלולה לפגוע במנוי ולכן לא אפשרנו

איתי עצמון:       עם זאת אנחנו כן חושבים שנכון יהיה לשקול ונצטרך את העמדה של גורמי המקצוע במשרד התקשורת לבדוק אפשרות של חסימת שיחות מגופים שמשגרים שיחות אוטומטיות וגורמים לצנתוקים שהבנתי שזה הפך להיות מכת מדינה, במיוחד בקווים ששייכים לקומה הכשרה והוספנו הוראה בעניין הזה

יוגב עזרא: התייחסתי ספציפית למסרונים

יוגב עזרא:  לחרדים לא אכפת כי אין את זה בקווים הכשרים, זה חסום

יוגב עזרא:  אבל מי שלא חרדי, החוק הוא בשביל כולם

ברוריה מנדלסון: זה קיים

ינון אזולאי: היא אומרת לך שזה קיים בלי הקווים הכשרים

יוגב עזרא: אני יכול לפנות לחברת התקשורת ולבקש ממנה לחסום?     

דוד ביטן: קבלת שיש אפשרות כזאת

דוד ביטן:  תודה

דוד ביטן:  רחל גור בבקשה

רחל גור: רחל גור מלובי 99

רחל גור:  יש לי כמה שאלות, אנחנו מכבדים את ההחלטה של החברה החרדית להגביל לעצמם את הטלפונים

רחל גור:  זו החלטה שלהם ואנחנו פה לא מתערבים

רחל גור:  החשש שלנו היא זליגה של אותם חסמים לציבור הכללי שאינו מעוניין

רחל גור:  אנחנו יודעים שאנחנו נאבקים בוועדה הזו נגד יוקר המחיה ושחברות הסלולר הגדולות ייקחו כל הזדמנות, ינצלו כל פריצה כדי לבטל את הרפורמה של כחלון שמבוססת בעיר על האפשרות לעבור בין חברה לחברה

רחל גור:  בבלי זה אין לנו תחרות

ינון אזולאי: אפשר לעבור מחברה לחברה עם המספר, רק בקומה הכשרה

רחל גור: אני יודעת שהחרדים יכולים להיות הצרכנים הכי טובים

רחל גור:  לרוב הם הצרכנים הכי טובים, לכן ראיתי שיש אפשרות לעבור מקומה כשרה בחברה אחת לחברה אחרת בקומה הכשרה, בהנחה שמדובר באותו ועד רבנים, זה לא העניין

רחל גור:  העניין שלנו הוא שבתוך הסעיפים אנחנו פותחים אפשרות ואם נחסום בצורה מפורשת, זה מה שיקרה, שחברות הסלולר יפנו באופן יזום ללקוחות שהם לא חלק מהציבור החרדי, אלא חלק מהציבור הכללי ויציעו להם  סל הטבות תמורת ויתור היכולת לנייד את המספר

שלום דנינו: איזה אינטרס יש לחברת הסלולר?     

אליהו ברוכי: מקבלים את ההערה, נשב על זה ונבדוק את הנושא

רחל גור: אני אסביר ספציפית באיזה סעיפים יש בעייתיות

דוד ביטן: רגע, אני רוצה לשמוע את היועץ המשפטי

איתי עצמון: זה חשש שגם אנחנו דברנו עליו, נשב עם גורמי המקצוע ונדייק את הנוסח בעניין הזה כדי לתת מענה לחשש ככל שקיים

ברוריה מנדלסון: אני רק אבהיר שגם היום ההצעה קובעת, כל הסייגים הם לבקשת מנוי

ברוריה מנדלסון:  חברת הסלולר אינה רשאית להציע את זה מיוזמתה וגם קבענו כבר כמה סייגים

רחל גור: יש פה דברים שלא קיימים היום, אני אתן כמה דוגמאות שתבינו עד כמה מה שמוצע פה חורג מהקיים

רחל גור:  לדוגמה יש אפשרות של אדם שמבקש - - -      

אליהו ברוכי: סעיף 3(א) קובל שרק אם יש אחד שיש לו שני ספקים

רחל גור: אני אסיים את הנקודות, הן נקודות ספציפיות, מקצועיות ואז כל אחד יוכל להתייחס

דוד ביטן: תעבירי לנו את ההערות האלה בכתב

דוד ביטן:  את כל ההערות

רחל גור: זה כבר הועבר ליועץ המשפטי

איתי עצמון: כפי שאת בוודאי יודעת, לא מעבירים ליועץ המשפטי בווטסאפ, מעבירים מכתב לוועדה, למזכירות הוועדה, את בוודאי יודעת

רחל גור: אני מבינה ואעשה את זה אבל אתן רק דוגמה אחת כדי שתבינו כמה זה חורג

רחל גור:  בסעיף ז3(4) מתייחסים לאפשרות שאדם ביקש הגבלה ולא הסכים בהכרח להגבלת ניידות, חברת הסלולר יכולה להודיע לו תוך 24 שעות מעת החתימה שהם מוסיפים הגבלת ניידות

רחל גור:  אתם מבינים את הפריצה הזאת? שולחים לו אס

רחל גור: אמ

רחל גור: אס, ראית לא ראית, חתמת לא חתמת, לא יודע ואז אתה נכנסת לזה

איתי עצמון: לא הבנתי את ההערה

איתי עצמון:  לאיזה סעיף את מתייחסת?     

רחל גור: אני מתייחסת למה שמופיע כסעיף (ד) בעמוד 5

דוד ביטן: זה לא הדיון

דוד ביטן:  עכשיו זה דיון כללי

דוד ביטן:  תתייחסי לזה כשנגיע לסעיף

רחל גור: זו פגיעה עקרונית בעיקרון החוזים, שאתה יודע על מה אתה חותם

דוד ביטן: כשנגיע לסעיף

דוד ביטן:  לא נתחיל עכשיו לעבור מסעיף לסעיף

דוד ביטן:  היה לך משהו עקרוני, אמרת את זה

זאב אלקין: זה נושא עקרוני, הסעיף זה הביטוי שלו

דוד ביטן: נתייחס לסעיף כשנגיע אליו

דוד ביטן:  אליהו קמינסקי - יצא

דוד ביטן:  תהילה אטיאס, בבקשה

תהילה אטיאס: אני מבת קול, בת קול זה ארגון של נשים לסביות, טרנאסיות, חרדיות ודתיות

תהילה אטיאס:  קו הקשב שלנו היה חסום, נשים חרדיות לא יכלו להתקשר אלינו, לא יכלו לדבר אתנו אם הייתה להם מצוקה וכל מה שקשור לזהות המינית

תהילה אטיאס:  הטלפון שלנו היה חסום והוא חסום עד עכשיו

שלום דנינו: בדיון הקודם עלתה האפשרות לעשות מספר פתוח

ברוריה מנדלסון: ישנן קריטריונים לקבלת מספר של ארבע ספרות, זה מה שעלה בדיון

תהילה אטיאס: זה בעייתי מכמה בחינות

תהילה אטיאס:  זה בעייתי מכיוון שיש בתי ספר של הילדים ומוסדות החינוך שבודקים איזה מספרים יש לך

תהילה אטיאס:  אם יש לך מספר אחר אז הם לא מקבלים אותך, את זה אני יודעת מנשים מבת קול

דוד ביטן: את יכולה לקבל מספר לפי הקריטריונים של משרד התקשורת, לא נכנס לזה עכשיו

ברוריה מנדלסון: היא לא עומדת בכללים

ינון אזולאי: אז תשנו את הכללים

ברוריה מנדלסון: היא לא נותנת שירות 24/7, שירות ארצי

ברוריה מנדלסון:  עמותה שנותנת שירות רק במקום אחד, או שהשירות לא ניתן 24/7, לא יכולה לקבל מספר מקוצר

תהילה אטיאס: אנחנו לא נותנות שירות 24/7

ינון אזולאי: תגישו בקשה לשר התקשורת שישנה את הכללים אם זה כל כך חשוב

ברוריה מנדלסון: אבל יש הרבה עמותות כאלה

שי ברמסון: לתת בינתיים, כדי להציל אנשים

שי ברמסון:  אנשים בעיקר מהמגזר שלך, חבר הכנסת אזולאי, פונים אלינו ודורשים את השירותים שלנו, אי אפשר בינתיים לחסום אותם

דוד ביטן: הם יכולים להתקשר אליכם באופן ישיר

שי ברמסון: למה אדם צריך לחפש עכשיו את המספר של שי ברמסון במקום שפשוט אפרסם את מספר הסיוע שלי, שהוא חסום בעיקר לציבור שפונה אלינו, שזה הציבור שלכם

תהילה אטיאס: שיתקשר באופן ישיר אלי?      

דוד ביטן: לא אליך, לעמותה שלך

תהילה אטיאס: אבל העמותה חסומה

תהילה אטיאס:  זה המספר שחסום

תהילה אטיאס:  קו הקשב של בת קול לא עובד 24/7, יש פה קריטריונים מסוימים, זה לא הגיוני

דוד ביטן: אני לא יכול לפתור את הבעיה הזאת

שי ברמסון: בינתיים אנשים נפגעים, אנשים בעיקר מהמגזר החרדי, שיש להם קשר לקהילה הלהט"בית, שיש להם צרכים מסוימים, הם יפגעו בגלל החוק הזה     

תהילה אטיאס: מדובר  פה בפיקוח נפש ובהצלת נפשות

תהילה אטיאס:  מה זה שאתה לא יכול להתייחס לזה? לכל הדברים האחרים התייחסתם וכשאני מביאה משהו לפתחכם, או כשלובי 99 מביאים פה משהו לפתחכם, פתאום אתם לא יכולים להתייחס לזה

תהילה אטיאס:  זה הזמן, תתייחסו לזה עכשיו

תהילה אטיאס:  כשחבר הכנסת אזולאי הביא את הסיפור של החינוך של הילד שלו, התייחסתם, אז תביאו גם את זה עכשיו

שי ברמסון: זה הרבה יותר, זה עניין של חיים ומוות

שי ברמסון:  אם אומרים לבן אדם לעבור טיפול המרה והוא הולך להתאבד כי אין אף אחד בעולם ששומע אותו והוא מתקשר לחברותא כדי לקבל את הסיוע הזה והוא חרדי, זו בעיה

שי ברמסון:  אי אפשר לעצום עיניים, להגיד שנעביר את החוק הזה ויהיה בסדר בגלל החינוך, אי אפשר

תהילה אטיאס: אי אפשר להגיד להתייחס אחר כך, מתי זה אחר כך תתייחסו עכשיו

דוד ביטן: לא צריך להביא נתונים הכי קיצוניים

תהילה אטיאס: מה קיצוני?     

שי ברמסון: קודם גם הביאו מקרי קיצון

תהילה אטיאס: לובי 99 העלה מקרים, אנחנו העלינו, לזה אתה לא מתייחס

תהילה אטיאס:  כשהם העלו את הדברים התייחסת, מה המגמתיות הזאת?     

דוד ביטן: לא פסלתי, אמרתי לא כרגע

ינון אזולאי: לגבי מה שאמרת בעניין ההתאבדות, יש מרכז סיוע של משרד הרווחה

שי ברמסון: הוא לא מכיר, הוא לא יתקשר לשם

שי ברמסון:  זה גם לא מפורסם

שי ברמסון:  בגלל זה אנחנו קיימים

ינון אזולאי: אז תגישו בקשה מסודרת למשרד התקשורת

שי ברמסון: זה בתהליך

דוד ביטן: שמעתי אותכם

דוד ביטן:  ללובי 99 אמרתי שיגישו את ההערות שלהם בכתב

דוד ביטן:  את לא צריכה לייצג אותם, הם יודעים לייצג את עצמם

דוד ביטן:  לגבי מה שאת אומרת, יש דרך לקבל מספר של ארבע ספרות

שי ברמסון: אבל מה יהיה בינתיים? זה לוקח זמן

דוד ביטן: זה לא ויכוח ואני לא נכנס לוויכוח הזה

תהילה אטיאס: זה לא קשור למספר הזה

תהילה אטיאס:  אנחנו צריכים לעמוד בקריטריונים מסוימים כדי לקבל את המספר הזה, כמו מוקד 24/7 ואנחנו לא עומדים בהם

דוד ביטן: אני לא יכול לפתור את הבעיה הזו במסגרת החוק הזה

דוד ביטן:  אם אתם חושבים שצריך לשנות את הקריטריונים הלאה, תפנו לשר התקשורת

שי ברמסון: שר התקשורת ייתן לנו אישור?      

דוד ביטן: אני לא יודע

שי ברמסון: זה חשוב, זה חיוני, מדובר בחיי אדם

דוד ביטן: זה לא לחוק הזה, זה הכול

ברוריה מנדלסון: לפי מה שכתוב, אם מדובר בחיי אדם צריך להיות כונן בלילה שנותן את השירות

ברוריה מנדלסון:  מוקד שמאויש 24/7 או עם הפניה אוטומטית לכונן שנותן שיורת מקביל לשירות הניתן מהמוקד

תהילה אטיאס: אבל אין לנו כוננים 24/7

ינון אזולאי: אמרת שזה פיקוח נפש, בפיקוח נפש צריך 24 שעות

תהילה אטיאס: אנחנו עמותה, תביא לי כסף ואני אפתור את הבעיה

תהילה אטיאס:  בוא ותממן לי את זה, שהמדינה תממן את זה ואני אשים כל הזמן כוננים

ינון אזולאי: תחייג 1221 של איחוד הצלה, זה פיקוח נפש

תהילה אטיאס: תממן לי את זה, תממן לי את זה

דוד ביטן: אני מבקש ממך לצאת החוצה

דוד ביטן:  את חושבת שתשתלטי על הדיון בצעקות? צאי החוצה בבקשה

דוד ביטן:  שלו יקיר בבקשה

שלו יקיר: שלו יקיר מהבית הפתוח

שלו יקיר:  יש פה שני דברים מאוד מהותיים

שלו יקיר:  יש גם עניין של רצון לשלוט בקהל באופן מוחלט, אני לא מקטין בכלל את הסיפור של מספרי הטלפון, קצת כמו הוויכוח שלך עם חבר הכנסת קריב

שלו יקיר:  טלפון הוא דבר שהוא מאוד בסיסי ושליטה בצורה כל כך מוחלטת בטלפונים זה דבר ריכוזי ומונופול

דוד ביטן: טלפון זה בסיסי היום, אין ויכוח בינינו

דוד ביטן:  אבל אם אני מוותר על הזכות להחזיק את אותו מספר אני לא מבין מה הסיפור?      

שלו יקיר: כשאתה חלק מקהילה ומסתכן בנידוי או בחוסר תקשורת עם המשפחה או חברים זה משהו אחר, זה לא סתם לעבור  - - -      

ינון אזולאי: פתאום כולכם מבינים במגזר החרדי, זה מדהים

שלום דנינו: מיצינו את הדיון הרעיוני

שלו יקיר: אני בא לייצג את חברי הקהילה הלהט"בית שבאים מהקהילות החרדיות וקהילות שמרניות באופן כללי

שלו יקיר:  כל הסיפור של החוק מונע מאנשים, חברים וחברות מהקהילה שלי, שבאים מקהילות חרדיות, לקבל סיוע ומענה

שלו יקיר:  אתה יכול להגיד מפה עד מחר מה אפשר לעשות, בסופו של דבר אתה מקשה על אנשים לקבל סיוע

שלו יקיר:  אני לא מתווכח עם הסיפור של החינוך

שלו יקיר:  אני לא מפרסם את הערכים ההומואים שלי ומזמין אנשים להיות חלק מהקהילה, אני רוצה להוות מקום שאנשים שמפחדים יוכלו להגיע אליו

דוד ביטן: אין אף עמותה להט"בית עם ארבע ספרות?     

שלו יקיר: אין כזאת

ברוריה מנדלסון: אין לי את הרשימה מולי

דוד ביטן: תביאו לי לישיבה הבאה

דוד ביטן:  לא חייבים להגיע לכל העמותות, אם יש אחת שיש לה, אין בעיה

שי ברמסון: למה לא? אנחנו גרים בירושלים - - -      

ינון אזולאי: שיגישו למשרד התקשורת בקשה לארבע ספרות, אם יגישו, שר התקשורת יאשר להם והכול בסדר

שי ברמסון: למה להקשות?     

ינון אזולאי: מה אתה רוצה, שיאשר לך נגד הקריטריונים? אם מחר אני רוצה להקים עמותה, שר התקשרות יאשר לי אם אני לא עומד בקריטריונים?      

שי ברמסון: אבל מי קבע את הקריטריונים ולגבי מה זה? אם עמותות להט"ביות לא קבלו סיוע מהמדינה המון שנים - - -      

דוד ביטן: צא החוצה כי אתה מפריע

דוד ביטן:  אם אתה רוצה להישאר אל תתפרץ

דוד ביטן:  אין לך זכות יתר

דוד ביטן:  אם יש עמותה אחת שיש לה ארבע ספרות, אפשר לפנות אליה, לא חייבים שיהיה ל-100 עמותות את האופציה הזאת

דוד ביטן:  לא באנו לטפל בעמותה ספציפית לך או שלו

דוד ביטן:  אתה אומר שצריך לקבל שירות כזה וזה מקובל עלי, יכול להיות שצריך, אבל צריך לבדוק אם יש עמותה כזו, אם אין, אולי צריך לתת לאחת העמותות גם אם היא לא עומדת בקריטריונים

דוד ביטן:  אבל לא אנחנו ולא בדיון הזה צריכים לפתור את הבעיה הזאת

שלו יקיר: מה זאת אומרת? אלה חיי אדם

שלו יקיר:  יש פה סיפורים של אנשים שפנו אלינו

דוד ביטן: אין קשר לדיון הזה ולחוק הזה

דוד ביטן:  זה הכול

דוד ביטן:  יכול להיות שמגיע לכם שינוי קריטריונים, אבל זה לא קשור לחוק הזה

שלו יקיר: אבל באתי לספר לך מה הקשר

דוד ביטן: אז שמענו

דוד ביטן:  אני מציע ששר התקשורת - - -     

מתנאל מזור: יש ועדה מייעצת

מתנאל מזור:  דוגמה לעמותות שיש להן מספר זה מוקד ער"ן, מוקד נפגעי אונס ותקיפה מינית - - -      

שלו יקיר: אלה לא עמותות ללהט"בים

שלו יקיר:  להט"ב דתי או חרדי לא ידע להיעזר בער"ן

דוד ביטן: תבדוק אם יש עמותה מסוימת, להט"בית שכן יש לה ארבע ספרות

דוד ביטן:  אם אין, תבדקו אפשרות לתת לעמותה אחת לפחות ארבע ספרות גם אם היא לא עומדת בקריטריונים

דוד ביטן:  זה נשמע לי הגיוני

מתנאל מזור: קודם כל שמי שמעוניין בזה יגיש בקשה

דוד ביטן: כמובן

שלו יקיר: אבל למה אחת? אנחנו נותנים מענה - - -      

דוד ביטן: אני לא יכול לתת פתרון לכל העמותות

שלו יקיר: אני לא מבקש שתיתן פתרון לכל העמותות, אנחנו נותנים מענה לתושבי ירושלים

שלו יקיר:  מה הקשר לבאר שבע?      

דוד ביטן: אני מקבל את הטענה שצריכה להיות אפשרות לפנות, אבל אני לא הולך לפתור עכשיו את הבעיה של כל העמותות הלהט"ביות

דוד ביטן:  לאחת צריך להיות, אם אין, תגישו בקשה

דוד ביטן:  אפילו לא הגשתם בקשה

שלו יקיר: מה עם עמותות של ערבים? של חרדים? של דתיים? יש המון עמותות של להט"בים, עמותה אחת תדע לתת מענה לכולם?      

דוד ביטן: תעשו מוקד

שלו יקיר: מה זה תעשו?      

דוד ביטן: לא באתי לפתור את הבעיה של הגופים האלה

שי ברמסון: אבל זה מה שבאנו לעשות בוועדה הזאת, לפתור את הבעיות שהחוק הזה מייצר

דוד ביטן: הנחיתי עכשיו את משרד התקשורת לפתור את הבעיה אבל בתנאי שתוגש בקשה

דוד ביטן:  אם אין בקשה, מה אתם רוצים ממני? אני לא משרד התקשורת

שי ברמסון: מספר חירום כזה לא יוכל להיות חסום בנוסח הזה?     

דוד ביטן: לפי הצעת החוק, שלוש או ארבע ספרות אי אפשר לחסום

קריאה: ברשותך, כבוד היושב-ראש, בדקתי באתר של בת קול, אין אפילו מספר טלפון שם

שי ברמסון: כי חסמו אותו אז שינו את אופי השירות

שלו יקיר: תבקר בחברותא ותראה שיש שם מספרי טלפון של ארבע ספרות של משרד התקשורת והוא גם נחסם פעמיים

דוד ביטן: אני לא פוסל את זה שצריך, אבל צריך לפתור את זה במסגרת משרד התקשורת

דוד ביטן:  אני חושב שגם אם לא עומדים בקריטריונים, עמותה אחת, תחליטו איזו, יהיה לה מספר כזה

שלו יקיר: למה עמותה אחת? זה נותן מענה לתושבים - - -     

דוד ביטן: לא באנו עכשיו לעשות מוניטין לכל העמותות

דוד ביטן:  תבחרו אחת

שלו יקיר: זה לא מוניטין, זה לתת סיוע

שלו יקיר:  לתת מענה לחברי קהילה

שלו יקיר:  אנחנו צריכים לתת מענה כמה שיותר טוב

דוד ביטן: אנחנו עוברים לעורכת-דין ויקי שפירא רוזנברג, המרכז הרפורמי לדת ומדינה

דוד ביטן:  לדעתי חבר הכנסת קריב ייצג אותך יפה

ויקי שפירא רוזנברג: אני מבקשת לחזור לנושא העקרוני שבגינו הגשנו את העתירה נגד הפעולה של ועדת הרבנים

ויקי שפירא רוזנברג:  אני רוצה להבהיר עד כמה הצעת החוק הזו לא פותרת את הבעיות שהצבענו עליהם

ויקי שפירא רוזנברג:  כל הדברים שעלו פה באופן משוער, אם מחר חסמו מישהו, אם מחר יחסמו אדם פרטי בגלל שדעותיו לא מוצאות חן, או שיחסמו עסק, כל הדברים האלה קורים היום בשטח

ויקי שפירא רוזנברג:  ועדת הרבנים היום חוסמת קווים של עסקים פרטיים, של מוסדות צדקה, של בתי כנסת, של משרדים ממשלתיים בלי שום סיבה

ויקי שפירא רוזנברג:  הם לא יכולים להוכיח שיש כאן בעיה של פריצות או בעיה של חשש לחינוך הילדים

ויקי שפירא רוזנברג:  אין שום סיבה נראית לעין למה יש צורך לחסום את המספרים האלה מטעמי כשרות

דוד ביטן:  בדקת את כל החסימות האלה אחד אחד?         

ויקי שפירא רוזנברג: בוודאי

ויקי שפירא רוזנברג:  זה מה שעשינו כשהתכוננו לעתירה

ויקי שפירא רוזנברג:  הגשנו עתירה רבת עמודים, מעודכנת והראנו באופן מפורש שנחסמים קווים בלי שום קשר לאיזה שהוא קריטריון

ינון אזולאי: אם בחוק יש התייחסות שאם מספר שהוא חסום, יהיה מוקד שתוך שעה יצטרך לשחרר אותו

ויקי שפירא רוזנברג: אני מבקשת להשלים את דבריי

דוד ביטן: זו ועדה של חברי כנסת, הם רשאים לדבר

דוד ביטן:  ניתן לך את האפשרות

ינון אזולאי: אם יש מספר חסום שלא היה מורשה, הוא ישוחרר תוך 24 שעות

דוד ביטן: יש התייחסות בחוק לזה?      

ויקי שפירא רוזנברג: לא

ויקי שפירא רוזנברג:  אני רוצה להבהיר, אני רוצה להשלים את דבריי

ויקי שפירא רוזנברג:  הקשבתי לחברי הכנסת, אני רוצה עכשיו לדבר

דוד ביטן: רגע, היועץ המשפטי יכול לענות על זה?      

איתי עצמון: אני לא בטוח שזה נותן מענה - - -      

ויקי שפירא רוזנברג: אז אולי תתנו לי להשלים קודם?     

דוד ביטן: עם כל הכבוד, לא באנו לשמוע הרצאות

דוד ביטן:  לאט לאט, אני אתן לך לדבר

ויקי שפירא רוזנברג: אני מבקשת רק להשלים את הנקודות שיש לי לומר

דוד ביטן: תני ליועץ המשפטי לענות לך

דוד ביטן:  כשתופיעי בבג"ץ תדברי כמה שאת רוצה

ויקי שפירא רוזנברג: אני מקשיבה לו

איתי עצמון: אומר לגבי המספרים שאסור יהיה לחסום, אלה מספרים מקוצרים בעלי שלוש וארבע ספרות ומספרים שהוקצו למדינה או מוסדותיה, שעומדים בפרמטרים שניתנו בתקנות או ברישיון שנתן משרד התקשורת

איתי עצמון:  אם ספק מורשה מצא שנחסם מספר שלא היה אמור להיחסם, הוא אמור לפעול להסרת החסימה ללא דיחוי

ויקי שפירא רוזנברג: אני לא מדברת על זה

איתי עצמון: הבנתי שזה לא נותן לך מענה אבל היושב-ראש ביקש התייחסות, את יכולה לפחות לתת לי להשלים משפט בלי לקטוע

איתי עצמון:  ספק התקשורת אמור לפעול להסרת החסימה ללא דיחוי ולא יאוחר מיום עסקים אחד כלומר החוק קובע כפי שאמרתי מסגרת של איזה מספרים אסור לחסום ומה קורה אם הספק חוסם מספר שאסור היה לחסום אותו

ויקי שפירא רוזנברג: את כל זה אני יודעת אדוני, אני מעלה פה נקודה עקרונית

ויקי שפירא רוזנברג:  אתם מקימים גורם מכוח החוק, שאתם יודעים שהוא יהיה הגורם היחיד בחברה החרדית, לא יהיה עוד גורם

ויקי שפירא רוזנברג:  תהיה ועדה שתהיה בה נציגות לכל המגזרים של החרדים כפי שאמרתם

ויקי שפירא רוזנברג:  הוועדה הזו תוכל לחסום מספרים בלי שיש - - -     

קריאה: יש בחוק אפשרות להקים עוד ועדות, זה לא נכון

ויקי שפירא רוזנברג: לא יעלה על הדעת שאני לא יכולה להשלים משפט

ברוריה מנדלסון: אמרנו שנטפל בזה

ויקי שפירא רוזנברג: אני רוצה להשלים את דבריי

ברוריה מנדלסון: אנחנו משיבים לך

ויקי שפירא רוזנברג: אל תשיבי לי - - -      

ינון אזולאי: אל תדברי אליה בצורה כזאת, עם כל הכבוד

דוד ביטן: את לא בעלת הבית, תוציאו אותה החוצה

ינון אזולאי: מה זה לדבר אליה ככה, היא נציגה של משרד

דוד ביטן: את צועקת על היועצת המשפטית של המשרד?      

ויקי שפירא רוזנברג: לא השלמתי את דבריי

דוד ביטן: מספיק עם זה, תוציאו אותה החוצה

ויקי שפירא רוזנברג: פשוט לא יאומן

ויקי שפירא רוזנברג:  זו ועדה - - -  אין חופש ביטוי - - -      

דוד ביטן: חבר הכנסת קריב לקח את כל הזמן על העניינים שאת אומרת

ויקי שפירא רוזנברג: זו סתימת פיות

ויקי שפירא רוזנברג:  אתם לא רוצים לשמוע, אתם לא רוצים לדעת את האמת

ויקי שפירא רוזנברג:  בושה

דוד ביטן: שמענו את קריב שעה שלמה

ויקי שפירא רוזנברג: אני נציגה של ארגון לא של חבר כנסת

דוד ביטן: בסדר

דוד ביטן:  מוטי כץ מרשות החברות

מוטי כץ: מוטי כץ מהמחלקה המשפטית ברשות התחרות

מוטי כץ:  אנחנו חושבים שבהצעה הזו בנוסח הקיים, בפרט בהגבלת הניידות, יש פגיעה תחרותית בכל הנוגע למפעילים סלולריים, למשל כאלה שרוצים לפעול ולהציע הצעות לציבור החרדי עם נותן כשרות אחר

דוד ביטן: זה המהות של העניין, שהם רוצים להיות ביחד

דוד ביטן:  במה יש פגיעה תחרותית?      

מוטי כץ: יש מפעילים סלולריים שרוצים להציע הצעות לציבור החרדי, אבל לא מגיעים להסכמות עם ועדת הרבנים

מוטי כץ:  אז הם רוצים להציע את זה תחת כשרות אחרת והם לא יכולים להציע הצעות

דוד ביטן: כשמשרד האוצר רוצה לבקש הצעה לכל עובדי המדינה, הוא חייב לקבל הצעה? הוא מקבל איזה הצעה שהוא רוצה מהמציעים

מוטי כץ: אבל עובדי המשרד יכולים להחליט שהצעה אחרת משתלמת להם יותר ולעבור עם המספר שלהם לחבה אחרת

דוד ביטן: גם פה מאפשרים לעבור לחברה אחרת

מוטי כץ: לא עם המספר

ינון אזולאי: לגבי המחיר כן אפשר, אתם סתם זורים חול בעיני הציבור

ינון אזולאי:  אם אני נמצא בפרטנר עם 39

ינון אזולאי: 90 ופלאפון מציעים ב-12

ינון אזולאי: 90, אני יכול לעבור בקומה הכשרה

ינון אזולאי:  מבחינת המחיר התחרות היא תחרות

דוד ביטן: אתה אומר שבסיס החוק הוא לא בסדר בגלל שאין אפשרות להציע הצעות

דוד ביטן:  זה מה שאתה אומר? זה הכי חשוב במדינה? זה מה שהבן אדם רוצה, אין משמעות לעניין הזה? לרצון שלו? מה אתה רוצה, שוועדת הרבנים תפרסם מכרז? אני לא מבין את הטיעון, איפה יש פה פגיעה בתחרות

מוטי כץ: ניסיתי לתאר

דוד ביטן: דבר, אנחנו רק מעמתים אותך עם הטענות

מוטי כץ:  תיארנו את הפגיעה בתחרות

מוטי כץ:  אם מפעיל סלולרי רוצה להציע הצעת ערך לציבור עם נותן כשרות אחר, הוא מנוע מזה

נרדה בן צבי: הוא מדבר על ועדת הרבנים       

ינון אזולאי: אנחנו חוזרים לאותו מקום

ינון אזולאי:  קודם כל מי שרוצה להקים ועדה נוספת יכול להקים ועדה נוספת

ינון אזולאי:  אם אני נכנס לחברה ולקחתי מהם טלפון של העבודה, אם אני מחר מתפטר, אני צריך להשאיר את הטלפון

מוטי כץ: לא עם המספר

ינון אזולאי: אם הם משלמים לי וזה שלהם, בוודאי, גם את המספר

ינון אזולאי:  אבל כשחתמתי, חתמתי שהמספר לא שלי

ינון אזולאי:  האם אני רוצה לעבור ממסלול כזה או אחר בתוך הקומה הכשרה, הרי כל העניין שהתחרות היא במחיר, אני יכול לעבור באותה קומה לחברה עם מחיר יותר זול

מוטי כץ: יש עוד פרמטרים לתחרות, אבל העניין הוא - - -      

נרדה בן צבי: השאלה היא גם הפיקוח

ינון אזולאי: אני מוכן גם לשלם יותר אם אצטרך

מוטי כץ: יש כמות של לקוחות שחתמו לפני למעלה מעשר שנים, שהמספר לא שלהם

ינון אזולאי: סביר שאני אחד מהם

מוטי כץ: אני יודע

מוטי כץ:  אבל כיום, כשירצה לקום מפעיל סלולרי שירצה להציע הצעות ערך לציבור החרדי, אם הוא לא מגיע להסכמות עם ועדת הרבנים הוא לא יכול להיכנס, זו הפגיעה התחרותית

דוד ביטן: נכון שאתה רשות התחרות אבל יש עוד עקרונות בחיים חוץ מתחרות

מוטי כץ: שמעתי את הערת היושב-ראש, התחרות היא לא הערך היחיד, אבל אנחנו כן רואים פגיעה מסוימת בנוגע לציבור ואנחנו כן חושבים שיש פתרונות ששומרים על הצביון ועל הרצון של הציבור החרדי בפגיעה תחרותית פחותה

מוטי כץ:  אחד הפתרונות שאפשר לחשוב עליהם הוא צליל חיוג ייעודי לחברי הקומה

דוד ביטן: אומר לי היועץ המשפטי, שבהצעת החוק אין בכלל את ועדת הרבנים

מוטי כץ: התייחסנו גם לפגיעה התחרותית בעמדתנו הפומבית, היא פורסמה אגב השימוע של משרד התקשורת

דוד ביטן: אתה יכול לטעון איזה טיעון שאתה רוצה, זו זכותך המקצועית, אני לא מתווכח על זה

דוד ביטן:  אני רק אומר שפה לדעתי הפגיעה בתחרות היא שולית בגלל כל המתווה וההסכמות של האדם שמבקש את זה

שלום דנינו: ואם אתה שם צליל, אתה פוגע בזכות המוזיקלית של  - - -      

מוטי כץ: אני חושב שאין תיעוד לזכות כזו

שלום דנינו: אתה מבין שלכל דבר אפשר לראות פגיעה

מוטי כץ: בעניין החשש נוסף שזו הזליגה - - -      

דוד ביטן: רגע, היועץ המשפטי מבקש להשלים

איתי עצמון: אני אסב את תשומת הלב לכך שלעניין הגבלת ניידות מספרים קבענו במפורש שספק מורשה חייב לאפשר ניידות של מספר טלפון לספק מורשה אחר כל עוד זה באותה קומה

מוטי כץ: כל עוד זו אותה ועדה

מוטי כץ:  זה מה שאמרתי, מה לגבי מפעיל סלולרי שלא מגיע להסכמות עם ועדת הרבנים?      

דוד ביטן: מה זה שייך להסכמות עם הוועדה

דוד ביטן:  אם אני רוצה לעבור מפרטנר לסלקום אני לא צריך אישור של ועדת הרבנים

מוטי כץ: רק אם שניהם חתומים עם אותו אדם או תאגיד

ינון אזולאי: אם אני בקומות הכשרות לא צריך אישור

מוטי כץ: אדוני היושב-ראש, אני מצטער אבל זה לא נכון

דוד ביטן: מה לא נכון? אין צורך באישור

דוד ביטן:  לכן אני לא מבין את מה שאתה אומר

מוטי כץ: אמר גם היועץ המשפטי, רק אם שניהם חתומים עם אותו אדם או תאגיד

מוטי כץ:  רק בתוך הקומה

איתי עצמון: במסגרת אותה קומה

נרדה בן צבי: חייבים אישור של ועדת הרבנים אם רוצים לנייד את המספר לקומה כשרה שמפוקחת על ידי ועדת רבנים אחרת

דוד ביטן: אבל אין, יש ועדה אחת

נרדה בן צבי: זה בדיוק העניין

ינון אזולאי: בוודאי שאם תקום עוד ועדה - - -     

נרדה בן צבי: יש עוד ועדה

ינון אזולאי: אין עוד ועדה

מוטי כץ: אם תקום מחר ועדה שתפעל לפי קריטריונים אחרים שיקבע הרב יוסף ותרצה לעבור לשם, אתה לא תוכל

ינון אזולאי: לכן לקחתי את הוועדה הזאת ספציפית, גם היום יש לי קו שלהם

נרדה בן צבי: הקו לא שלהם, הקו הוא לא של הוועדה, יש פה בלבול מונחים

מוטי כץ: אני רוצה להתייחס לעניין נוסף

דוד ביטן: כתבת לנו?     

מוטי כץ: זה פורסם בעמדתנו הפומבית, אם צריך, נעביר אותה שוב

דוד ביטן: תכתוב לנו עמדה לגבי הצעת החוק, זה שכתבת עמדה פומבית זה לא מעניין אותנו כרגע

דוד ביטן:  אתה צריך להתייחס להצעת החוק עצמה

דוד ביטן:  אם יש לך הערה שקשורה לניוד, כשנגיע לסעיף תגיד אותה

דוד ביטן:  אבל בלי קשר לזה, תכתוב הערות לוועדה ואנחנו נתייחס לזה

דוד ביטן:  מה שנכון, נקבל, מה שלא, לא

מוטי כץ: הנושא הנוסף שדובר זה הזליגה לשדה המסחרי

מוטי כץ:  נאמר שיהיה עוד שיח, אנחנו נבקש להצטרף לשיח הזה

דוד ביטן: טוב

דוד ביטן:  אגף תקציבים רוצה להגיד משהו? אתם מפסידים כסף?     

נעם דן: לנו לא רק אכפת מכסף, אכפת לנו מהכלכלה באופן כללי

נעם דן:  שמי נעם, רכזת תקשורת באגף תקציבים במשרד האוצר

נעם דן:  לא מדובר בחוק פשוט מבחינת ההשפעות הכלכליות שלו

דוד ביטן: איזה השפעה כלכלית?     

נעם דן: זה לא רק על האוכלוסייה הספציפית, שזו האוכלוסייה שעמדה לנגד עיני מי שהציע את הצעת החוק הזו, לנו יש חשש, שאני לא הראשונה שמעלה אותו פה, שההגבלות המדוברות בחוק יזלגו גם  לאוכלוסייה הכללית באופן שלא בהכרח תואם את מטרות החוק כפי שהתכוונו אליו מציעי החוק

דוד ביטן: תסבירי לי מה ההשפעה הכלכלית?     

נעם דן: כל השיח נסב סביב קומות כשרות, בשום סעיף בחוק לא מדובר ספציפית על קומה כשרה, על אוכלוסייה ספציפית בחרדים

נעם דן:  לא כתוב בשום סעיף בחוק, גם לא בהגדרות

נעם דן:  אני לא רוצה להביע התנגדות עדיין אלא לחדד יחד עם גורמי המקצוע ועם המציעים את הנוסחים על מנת לדייק את זה כדי שלא תהיה השפעה על האוכלוסייה הכללית

דוד ביטן: קודם כל אין שום בעיה, את נציגת האוצר, בוודאי שהיועץ המשפטי שלנו ישב אתך על העניין הזה, רק תכתבי לו מה לדעתך צריך

דוד ביטן:  בלי קשר, לא שמעתי תשובה ממך מה ההשפעה הכלכלית של זה

איתי עצמון: בהקשר הזה, כמובן שאנחנו פתוחים, בהובלת חברי הכנסת היוזמים, לקיים שיח גם עם נציגי משרד האוצר, לגבי דיוקים ככל שנדרשים

איתי עצמון:  אני רק מסב את תשומת הלב לכך שגם נוסח החוק הקיים, בסעיף 51ג' בעצם משתמש באותה טרמינולוגיה ניטרלית

איתי עצמון:  כלומר גם שם נכתב היום: מנוי או קבוצת מנויים יכולים לבקש מחברות תקשורת, ממי שעוסק בסחר, בציוד קצה רט"ן או בציוד תקשורת בבקשה פרטנית ומפורשת להגבלות או חסימות לגבי ציוד קצה או ציוד תקשורת

איתי עצמון:  מכיוון שאנחנו משתלבים בחוק קיים השתמשנו באותה טרמינולוגיה ניטרלית והרחבנו אותה, אבל לא כתבנו כמובן שמדובר על קומה כשרה

דוד ביטן: אם את רוצה לדייק, תשבי עם היועץ המשפטי שלנו ונעשה את התיקון בשמחה

נעם דן: האם אפשר שנטע מהלשכה המשפטית שלנו תאמר כמה דברים?       

נטע לי כהן: רציתי להוסיף שאמנם נצמדתם כמה שאפשר  ללשון החוק הקיים, אבל מאחר ויש לנו כאן הרחבה של מגבלות קיימות ומאחר ויש לנו כאן מטרה מסוימת שאנחנו לא רוצים לסטות ממנה, אנחנו לא רוצים חלילה לשפוך את התינוק עם המים

נטע לי כהן:  לכן אנחנו רוצים לחוקק חוקים - - -      

דוד ביטן: אין בעיה, אנחנו בעד

דוד ביטן:  עורכת דין נרדה בן צבי בבקשה

נרדה בן צבי: אני עורכת דין של טלזר 019 חברת תקשורת ואנחנו בעד קומות כשרות

נרדה בן צבי:  לא רק שאנחנו בעד קומות כשרות, אנחנו מנהלים בימים אלו הליך משפטי בבית המשפט במחוז מרכז נגד כל חברות התקשורת האחרות בגלל שאנחנו רוצים להציע שירות של קומה כשרה

נרדה בן צבי:  יש לנו הקצאה ממשרד התקשורת לקומה כשרה

נרדה בן צבי:  יש לנו ועדת רבנים משלנו כי אנחנו לא רוצים לעבוד עם ועדת הרבנים לענייני תקשורת, שהיא עמותה בפירוק שנמצאת בהליך של פירוק על ידי רשם העמותות בגלל טענות קשות מאוד לאי סדרים ולחסימה שרירותית של מספרים

נרדה בן צבי:      אנחנו רוצים להציע את השירות הזה עם ועדת רבנים אחרת והצעת החוק הזאת נוכחית, כמו שהיא מונחת על שולחן הוועדה הנכבדה כאילו נתפרה לטובתה של ועדת הרבנים לענייני תקשורת

נרדה בן צבי:  באנו לבית המשפט ואמרנו את מה שאני אומרת עכשיו לוועדה, אין מעמד בחוק לוועדת הרבנים לענייני תקשורת

נרדה בן צבי:  זו עמותה פרטית שאין לה שום מעמד בחוק - - -      

דוד ביטן: אני לא מבין, את רוצה להקים ועדה משלך?         

נרדה בן צבי: כן

דוד ביטן: אז תקימי, מישהו מפריע לך? רק אני לא יודע מי יצטרף לוועדה שלך

נרדה בן צבי: יש

נרדה בן צבי:  אין בעיה

נרדה בן צבי:  התשובה היא שיש לי

ינון אזולאי: יש פה כאלה שייצגו את עצמם ולא רוצים את ועדת הרבנים, יכול להיות שיצטרפו

נרדה בן צבי: אם חבר הכנסת אזולאי ירשה לי, אוכל להתייחס לדברי היושב-ראש

נרדה בן צבי:  אני רוצה להגיד כך, יש לנו ועדת רבנים שאנחנו הקמנו, אין לי בעיה עם החוק הקיים, החוק הקיים בסדר גמור

נרדה בן צבי:  הצעת החוק הזאת שהוגשה, אחרי שבאנו לבית המשפט ואמרנו שלא נותנים לנו להציע שירות לציבור החרדי, אנחנו רוצים להציע את השירות עם ועדת רבנים שאנחנו הקמנו, שרק מי שרוצה להתנייד לקומה כשרה שמפוקחת על ידה, יתנייד אליה

נרדה בן צבי:  אז הוגשה הבקשה הזו, שאמנם השם של ועדת הרבנים לא מופיע בה, אבל כל הסעיפים בה מיועדים לבצר את המעמד המונופוליסטי של ועדת הרבנים לענייני תקשורת ולמנוע ניידות

נרדה בן צבי:  הניידות היא שם המשחק

דוד ביטן: אני צריך להבין, את בעד החוק אבל שתהיה ועדה שאת שולטת בה?      

קריאה: הבעיה היא שלא יהיה מונופול

נרדה בן צבי: הבעיה היא שלא יהיה מונופול

דוד ביטן: החוק ניטרלי במובן הזה שכל אחד יכול להקים ועדה, אבל את צריכה ציבור שיסכים לה

נרדה בן צבי: החוק לא ניטרלי

נרדה בן צבי:  החוק בא וקובע כמה דברים מאוד קשים ומאוד בעייתיים

נרדה בן צבי:  החוק הנוכחי קובע שבהסכם האחיד של חברות התקשורת ולא במסמך נפרד, אפשר להתנות התניות שמעבירות את הסמכות לקבוע הגבלות לגוף כמו הוועדה

נרדה בן צבי:  שנית, ההצעה הזאת, במקום להסתכל על המאפיינים הטכניים, המהותיים, שאליהם התייחס חבר הכנסת ינון אזולאי - - -      

דוד ביטן: העברת לנו הערות?     

נרדה בן צבי: עדיין לא העברתי

דוד ביטן: תעבירי

דוד ביטן:  נראה לך שנשב עכשיו על כל ההערות בדיון?      

נרדה בן צבי: אין בעיה, אני אשמח להעביר הערות

ינון אזולאי: אם הקמתם ועדת רבנים והיא כזו טובה, אני אפילו אעביר את המספר שלי, אם ועדת הרבנים הזאת תיתן לי גם מחיר טוב וגם כשרות שאני רוצה, למה לא? אני אחליף מספר, אני לא צריך את המספר, את יודעת מה זה לחבר כנסת להחליף מספר?         

נרדה בן צבי: משפט אחד אחרון, אני יכולה להגיד שבהקשר למה שאמרת, 019 אומרת בצורה ברורה שהפיקוח המונופוליסטי של ועדת הרבנים לענייני תקשורת עולה לציבור החרדי הרבה כסף כי 019 יודעת להציע מכשיר ב-150 שקלים כשוועדת הרבנים גובה 600 שקלים

ינון אזולאי: זה לא נכון

ינון אזולאי:  זה פייק מה שאת אומרת עכשיו

ינון אזולאי:  ב-150 שקלים את יכולה לקנות מכשיר כשר, עם סים ועם הכול, מתי שאת רוצה

ינון אזולאי:  כמו שיש במגזר הכללי טלפונים ב-500 ₪ וב-5,000 ואפילו ב-8,000 – שיגעון לקנות ב-8,000 מכשיר – אני יכול לתת לך מכשיר ב-150 שקלים ויש גם ב-80 שקלים

ינון אזולאי:  רוצה?      

נרדה בן צבי: אני משווה תפוחים לתפוחים

ינון אזולאי: תראי לי במגזר הכללי טלפון ב-80 שקלים

ינון אזולאי:  למה סתם לזרות חול בעיניים של אנשים? תראי לי מסלול אצלכם שעולה 12

ינון אזולאי: 90

ינון אזולאי:  תראי לי מסלול בכללי שעולה 39

ינון אזולאי: 90 או 24

ינון אזולאי: 90, תפסיקו לבלבל את המוח ולזרות חול בעיניים

ינון אזולאי:  מספיק

ינון אזולאי:  את חברה עסקית, אני מבין את זה אבל אל תבואי ותגידי פה דברים לא נכונים

נרדה בן צבי: אני מוכנה לקבוע אתך פגישה ולהראות לך

ינון אזולאי: אל תראי לי, בואי אתי לחנויות ואני אראה לך מכשירים ב-80 שקלים וב-150 שקלים

נרדה בן צבי: אני קובעת אתך פגישה, באה אתך ומראה לך

זלמן שובל: עורך-דין זלמן בלאק, ועדת הרבנים לענייני תקשורת

זלמן שובל:  אני רוצה להתייחס לשלוש נקודות שעלו בדיון: בקשר לזיהוי, אנחנו מדברים על קומה כשרה, יש דרישה חד משמעית בציבור החרדי שמעוניינים שהמספר שלהם יזוהה כמספר חרדי, מספר מסונן

נרדה בן צבי: אין לי בעיה עם זה

נרדה בן צבי:  גם אני מציעה את זה

זלמן שובל: אני לא מדבר אליך

דוד ביטן: מה זה אין לך בעיה? את עכשיו שופטת בבית משפט עליון? צריכה להעיר לאנשים? מה הולך פה? זה נראה לך מקובל?     

נרדה בן צבי: אדוני, אני מתנצלת

זלמן שובל: אני חוזר להערות של חבר הכנסת קריב, עם כל הכבוד אני לא משיב לך

זלמן שובל:  כאשר אדם שולח את הבן שלו למוסד חינוך, לא משנה בן כמה הוא, אבל הוא מופיע עם מספר כשר, מנהל המוסד יודע - - -      

דוד ביטן: רק רגע, שימו לב מה שאמרתי לחבר הכנסת קריב, שזה שהוא יכול למשוך את המספר איך שהוא, זה מטעה את הציבור החרדי כשהוא חושב שהוא מצלצל לאדם חרדי

ינון אזולאי: זו תעודת זהות, כמו שאמרתי לך

זלמן שובל: זו לא רק הטעייה, יותר מזה, לפני שהיו הטלפונים הכשרים, ילדים לא יכלו לבוא למוסדות החינוך עם טלפונים כי לא היה גורם פיקוח

זלמן שובל:  מוסדות החינוך החרדיים לא נתנו להם להגיע לקייטנה כי לא ידעו שהטלפון הוא טלפון מסונן

זלמן שובל:  היום, כשיש את התעודה הזאת ויש את המספר שמנהל המוסד יודע שכל מי שנמצא אצלו נמצא עם טלפון מסונן, זה מאפשר לאותם נערים לבוא עם טלפון

זלמן שובל:  אם נאפשר את הניידות מחוץ לקומה אנחנו פוגעים פגיעה אנושה בכל אותם נערים שרוצים לבוא לישיבה או אותן נערות שרוצות לבוא לסמינר להשתמש בטלפון כשר

זלמן שובל:  זו לא רק ההטעיה, ברגע שנפרוץ את החומות, הם לא יוכלו לעשות שימוש בטלפון בכלל

זלמן שובל:  זה בקשר לנושא הזיהוי, הרגשתי שזה מפריע ליושב-ראש לכן התייחסתי לזה

זלמן שובל:       נושא נוסף זה נושא הזליגה לצד המסחרי

זלמן שובל:  אמרו שחברה תיתן העדפות בתנאי שהוא יחתום שהוא יישאר תחת אותה ועדה ולא ינייד למספר אחר

זלמן שובל:  אז בעמוד 3 יש התייחסות מפורשת לעניין הזה, בכדי ליצור התניה על הניידות צריך שלפחות שני ספקים יתנו את אותו שירות

זלמן שובל:  אנחנו צריכים שגם אורנג' וגם פלאפון יתנו את אותו שירות, מה שמונע את האפשרות להכניס את זה לפן המסחרי, כי אם שתי חברות ייצרו ביניהם מנגנון כזה לטובת מניעת תחרות, זה יהיה הסדר כובל פר אקסלנס, אני לא רואה איך אפשר לעקוף את זה

מוטי כץ: אני רק אגיד שהניתוח המשפטי הזה לא בהכרח מקובל עלינו

מוטי כץ:  הוא לא נכון

זלמן שובל: בסדר, וצריך 10,000 מנויים בשביל לעשות את זה, לכן זה משהו שהוא כמעט לא אפשרי במובן הזה

דוד ביטן: דווקא חברות סלולר מרוויחות מהקומה הכשרה

דוד ביטן:  יש להם גם אנשים בקומה הכשרה והם גם מחזיקים עוד טלפון שהוא לא כשר

נעם דן: אני חוששת שחברות הסלולר ינצלו את זה

נרדה בן צבי: חברות הסלולר יוצרות קרטל שמונעות תחרות באמצעות הוועדה הנוכחית

נרדה בן צבי:  אדרבה, אני רוצה ועדות, שיהיו כמה ועדות

נרדה בן צבי:  כמו שיש כשרות - - -      

דוד ביטן: עוד פעם את משתלטת על הדיון?      

נרדה בן צבי: אני לא משתלטת על הדיון, אני מנסה להשחיל מילה

דוד ביטן: אל תשחילי, לא צריך

זלמן שובל: זה מאוד מעניין שחברה מסחרית דורשת פיקוח על עצמה

ינון אזולאי: יש חבר כנסת ערבי, לא אגיד את שמו, שביקש ממני גם קומה כשרה

דוד ביטן: לכן אני אומר שהחוק הזה לא חל רק על חרדים

נרדה בן צבי: מה הבעיה להקים כמה ועדות?     

דוד ביטן: החוק מאפשר

נרדה בן צבי: הוא לא מאפשר

נרדה בן צבי:  יש חסמי כניסה, הוא לא מאפשר

דוד ביטן: אני אומר שוב, יש לך הערות, תעירי את ההערות שלך בכתב

איתי עצמון: הטענה שלך לא נכונה     

נרדה בן צבי: הטענה ממש נכונה

נרדה בן צבי:  יש חסמי כניסה שמונעים כניסה של ועדות אחרות וספקים סלולריים אחרים

דוד ביטן: מספיק

דוד ביטן:  יש לנו יועץ משפטי, את חולקת עליו, אין בעיה

דוד ביטן:  יש לך הערות, תעירי בכתב

דוד ביטן:  אפילו לא טרחת לשלוח לנו כדי שנסתכל

נרדה בן צבי: אני אשלח בשמחה

דוד ביטן: מישהו נוסף? אתה דברת כבר

שי ברמסון: זה היה בשביל להציל חיים, אני לא מדבר סתם

שי ברמסון:  אפשר עוד משהו אחד קטן?      

דוד ביטן: בקצרה

שי ברמסון: חבר הכנסת אזולאי, בסופו של דבר חסמנו את הגישה לאפליקציות, חסמנו את הגישה לאינטרנט, חסמנו את האס

שי ברמסון: אמ

שי ברמסון: אסים, יש רק מספר טלפון זה שאנחנו מחזיקים אותו, הרי אף אחד היום בלי מספר טלפון, זה דור שכדי לדבר אתו צריך לתאם אתו קודם

שי ברמסון:  זה רק לציבור החרדי, במידה ויש קו סיוע, למה לא?       

דוד ביטן: כמה עמותות שקשורות ללהט"בים יש היום?     

שי ברמסון: 15

דוד ביטן: אתה רוצה לכולם?     

שי ברמסון: לא, אני אומר שבינתיים

דוד ביטן: לכן אמרתי שלדעתי זה דבר שצריך לעשות

דוד ביטן:  אם אף אחת לא עומדת בקריטריונים, צריך להחליט על אחד שיהיה

שי ברמסון: למה אחד? ובינתיים עד שיהיה המספר הזה, אנחנו מאבדים אנשים, זה מה שאכפת לי ממנו, זה העניין

אליהו ברוכי: יש מספרים 1201, 1202, 1203

שי ברמסון: זה לא קשור ללהט"בים, זו עזרה נפשית

שי ברמסון:  אני מדבר על מענים מיוחדים וייחודיים

ינון אזולאי: אמרת שזה פיקוח נפש, כשאדם רוצה להתאבד, אם זה פיקוח נפש יש לו את ער"ן

שי ברמסון: הוא לא יתקשר לער"ן כי לא בהכרח הם מבינים אותו

ינון אזולאי: איחוד הצלה 1221 הם לצורך העניין 24 שעות גם בשבת

ינון אזולאי:  אם זה פיקוח נפש אתם לא עושים את זה 24 שעות, אז על איזה פיקוח נפש אתה מדבר אתי

שי ברמסון: אדוני, אני נותן מה שאני יכול

שי ברמסון:  עד לא מזמן לא היה בכלל תקצוב לעמותות

שי ברמסון:  אנחנו מנסים כמה שיותר לשפר את המענים האלה

ינון אזולאי: אם הוא רוצה להתאבד בלילה? אני אומר לך שזה לא שוויוני להציל רק את אלה שרוצים להתאבד ביום

שי ברמסון: תעזור לי ונעשה 24 שעות

דוד ביטן: אני לא מתכוון שלכל 15 העמותות יהיה קשר ישיר

שלו יקיר: למה לא?     

דוד ביטן: אני לא, זה המצב

דוד ביטן:  אני מבקש ממשרד התקשורת לעשות בדיקה של העניין הזה ושלפחות לעמותה אחת, אתם תחליטו איזה, שיהיה לה מספר

שלו יקיר: למה אתה מקשה על אנשים לקבל סיוע? למה להקשות עליהם?     

שי ברמסון: נראה גם מה קרה לבקשה הקודמת עם השר הנדל, גם היא נעלמה

ברוריה מנדלסון: הגשתם בקשה?     

שי ברמסון: הייתה בקשה שאני יודע עליה עם השר הקודם

מתנאל מזור: אנחנו לא נתקלנו בזה

מתנאל מזור: זה היה מול השר

דוד ביטן: תודה לכולם, הישיבה נעולה